COVID: 153 Kematian direkod hari ini, jumlah tertinggi setakat ini

KUALA LUMPUR 18 Julai – Malaysia merekodkan kes kematian harian tertinggi akibat jangkitan COVID-19 selama dua hari berturut-turut dengan 153 kes dilaporkan hari ini berbanding 138 kes semalam, sekali gus angka tertinggi sejak pandemik itu melanda negara.

Ketua Pengarah Kesihatan Tan Sri Dr Noor Hisham Abdullah berkata, daripada jumlah kematian direkodkan hari ini, 125 kematian membabitkan warganegara dan 28 warga asing.

Ia melibatkan 82 kes di Selangor; Kuala Lumpur (17); Negeri Sembilan (14); Johor (10); Kedah (lapan), Pahang (enam); Melaka (lima); masing-masing dua kes di Sabah, Pulau Pinang, dan Putrajaya serta masing-masing satu kes di Terengganu, Sarawak, Kelantan, Perak, dan Labuan.

Dr Noor Hisham berkata 5,778 kes sembuh direkodkan hari ini menjadikan jumlah kumulatif 779,171 orang manakala 909 kes berada di unit rawatan rapi (ICU) dan 445 kes memerlukan bantuan pernafasan.

Perkembangan terbaharu itu menjadikan jumlah kes aktif kini sebanyak 124,593 kes, katanya menerusi kenyataan media berhubung perkembangan semasa COVID-19 hari ini.

Sementara itu, mengenai perincian 10,710 kes baharu hari ini, Dr Noor Hisham berkata 95 kes (0.9 peratus) adalah dari kategori lima (kritikal dan memerlukan bantuan pernafasan) dan 45 kes (0.4 peratus) kategori empat (radang paru-paru dan memerlukan bantuan oksigen).

Sebanyak 91 kes (0.9 peratus) pula adalah kategori tiga (radang paru-paru), 4,162 kes (38.9 peratus) kategori dua (bergejala ringan) dan 6,317 kes (59.0 peratus) kategori satu (tidak bergejala).

Jelasnya walaupun secara keseluruhannya hanya 2.1 peratus atau 231 kes dilaporkan berada pada kategori tiga hingga lima, namun tempoh masa lama diperlukan bagi kes-kes itu diberi jagaan di wad dan ICU.

Beliau menjelaskan, bagi kes kategori lima, purata tempoh jagaan di ICU adalah selama 21 hari dan kategori empat (14 hari), sementara kategori tiga (memerlukan penjagaan dan pemerhatian di hospital terutama bagi yang berisiko tinggi).

Dr Noor Hisham memaklumkan 17 kluster baharu dilaporkan hari ini dengan 10 membabitkan tempat kerja, lima dalam kalangan komuniti dan masing-masing satu melibatkan pusat tahanan dan kumpulan berisiko tinggi.

Sabah dan Johor masing-masing merekodkan empat kluster, Selangor (tiga), Kedah (dua) serta Kuala Lumpur, Melaka, Kelantan dan Pahang, masing-masing satu kluster.

Kluster tempat kerja yang dilaporkan ialah Industri Desa Aman, Industri Jalan Klinik, Persiaran Pekeliling Bangi di Selangor; Agathis dan Sri Sandau (Sabah); Jalan Segambut Duta (Kuala Lumpur); Industri Jalan Usaha 12 (Melaka); Dah Padang Temusu (Kedah); Batu Enam Pandan (Johor) dan Lorong MIEL Lundang (Kelantan).

Bagi kluster komuniti pula, ia membabitkan Jalan Bacang 30, Jalan Tasek Seri Alam dan Jalan Denai Utama di Johor; Dah Kampung Kerchut (Kedah) dan Pos Iskandar (Pahang) manakala kluster pusat tahanan dan kumpulan berisiko tinggi melibatkan Tembok Tawau Dua dan Batu Tiga Utara (Sabah).

Sementara itu, Dr Noor Hisham berkata kadar kebolehjangkitan COVID-19 atau R-naught (RT) di Malaysia semalam adalah 1.18, dengan negeri yang mencatatkan nilai RT tertinggi adalah Terengganu iaitu 1.31.

Negeri-negeri lain yang turut mencatatkan RT melebihi 1.0 adalah Putrajaya (1.26); Kedah (1.25); Negeri Sembilan dan Kuala Lumpur masing-masing 1.19; Pulau Pinang (1.18); Selangor, Melaka dan Perak (1.17); Sabah (1.15), Kelantan (1.13), Pahang (1.11) dan Johor (1.10).


Kerajaan komited hidupkan prinsip masyarakat Madani menerusi media yang adil dan berfakta

KUALA LUMPUR, 3 Mei – Perdana Menteri Datuk Seri Anwar Ibrahim sekali lagi mengulangi komitmen dan tekad jelas Kerajaan Perpaduan untuk menghidupkan prinsip masyarakat madani menerusi media yang adil dan berfakta.

Beliau berkata demikian menerusi ciapan di Twitter sebagai mengulas laporan Reporters Without Borders (RSF) yang memaklumkan Malaysia yang kini berada di tangga ke-73 Indeks Kebebasan Media Dunia 2023 berbanding tangga ke-133 tahun lepas.

Dalam kalangan negara ASEAN, Malaysia turut menduduki kedudukan tertinggi, diikuti Thailand di kedudukan ke-106, Indonesia (108), Singapura (129), Filipina (132), Brunei (142), Kemboja (147), Laos (160), Myanmar (173) dan Vietnam (178).

Indeks berkenaan yang disiarkan di laman sesawang RSF, bertujuan membandingkan tahap kebebasan pengamal media di 180 negara dan wilayah seluruh dunia.


Tuntutan saman, PAFA rujuk FAM untuk khidmat Nasihat

IPOH 24 Jun – Persatuan Bolasepak Perak (PAFA) akan berbincang dengan Persatuan Bolasepak Malaysia (FAM) berhubung tuntutan saman RM500,000 yang dikemukakan pemain dari Korea Selatan Jeon Hyo-Seok, terhadap badan induk negeri itu.

“Kita akan minta khidmat nasihat daripada FAM dalam masa terdekat ini tentang langkah perundangan dan sebagainya,” katanya ketika dihubungi Bernama hari ini.

Dalam satu laporan media tempatan, Hyo-Seok yang menjalani sesi ujian bersama Perak pada Disember 2019 telah menuntut saman berkenaan melalui FIFA, dalam sepucuk surat bertarikh 18 Jun lalu dan surat tuntutan tersebut telah diterima PAFA baru-baru ini.


Sultan Selangor zahir dukacita kegiatan jual sijil vaksin palsu

SHAH ALAM, 29 Jan – Sultan Selangor Sultan Sharafuddin Idris Shah menzahirkan rasa dukacita dan sangat prihatin apabila diberitahu mengenai kegiatan tidak bermoral segelintir pengamal perubatan swasta di negeri ini yang didapati menawarkan serta menjual sijil digital vaksin COVID-19 palsu kepada orang ramai.

Istana Alam Shah menerusi hantaran yang dimuat naik dalam Facebook Selangor Royal Office hari ini memaklumkan Sultan Sharafuddin turut menzahirkan rasa terkejut dengan modus operandi yang diguna pakai seorang doktor yang juga pemilik sebuah klinik di Gombak dan enam pembantu yang ditahan polis Selangor baru-baru ini yang tergamak mencemarkan etika kerja perubatan profesional.

Titah baginda, menerusi siasatan awal, mereka turut terlibat memberikan suntikan kosong dengan membuang cecair vaksin COVID-19 yang dibekalkan oleh Kementerian Kesihatan (KKM) kepada 5,601 pelanggan yang terdiri daripada golongan antivaksin.

Lebih mendukacitakan baginda, ada dalam kalangan pengamal perubatan yang terlibat dengan kegiatan ini adalah berbangsa Melayu dan beragama Islam, namun sanggup melakukan perkara yang keji dan berdosa demi memperoleh kekayaan segera.

“Baginda amat kecewa dengan perkembangan terbaharu ini yang boleh menjejaskan usaha kerajaan dan KKM untuk menghentikan penularan wabak COVID-19 di Malaysia.

“Baginda telah meminta pihak-pihak berkuasa di Selangor supaya menyiasat, menangkap dan mengambil tindakan tegas ke atas mereka yang didapati menyalah guna kuasa sebagai pengamal perubatan. Jika didapati bersalah, mereka ini harus dijatuhi hukuman paling berat,” menurut hantaran itu.

Sultan Selangor turut mempersoalkan sekiranya kegiatan sebegini terus berleluasa ditambah dengan kedegilan golongan antivaksin, bilakah kemelut wabak COVID-19 yang telah membelenggu dunia serta mengorbankan jutaan nyawa sejak dua tahun lepas akan berakhir.

“Rakyat di negara ini tidak akan mampu lagi berhadapan krisis kesihatan kesan daripada penularan wabak penyakit seperti COVID-19, yang telah melumpuhkan ekonomi dan menjejaskan kehidupan harian.

“Baginda berharap tidak ada pihak yang mengambil kesempatan untuk kepentingan peribadi semata-mata tanpa mempedulikan kesan buruk yang boleh berlaku terhadap masyarakat khususnya apabila membabitkan hal ehwal kesihatan awam,” menurut hantaran itu. – BERNAMA


Takiyuddin sifatkan penulisan buku Tommy Thomas mengenai AGC dan mahkamah sebagai karut, ‘mala fide’

KUALA LUMPUR 6 Feb. – Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan, menyifatkan kandungan buku ‘My Story: Justice in the Wilderness’ berhubung akauntabiliti pegawai di Jabatan Peguam Negara (AGC) dan mahkamah adalah karut, serta memberi jaminan akan bertindak mengikut undang-undang terhadap usaha memperkecilkan badan perundangan dan kehakiman.

Beliau juga berpandangan, buku biografi tulisan mantan peguam negara Tan Sri Tommy Thomas menjurus kepada unsur penghinaan dan bersifat ‘mala fide’, serta menjatuhkan integriti dan maruah institusi perundangan negara dan pegawai undang-undang.

“Setelah meneliti kandungan dan intipati buku tersebut secara tekun, saya turut terkesan dan merasakan banyak aspek dalam buku tersebut karut, terutama sekali apabila menyentuh soal akauntabiliti, ketelusan dan keadilan pegawai undang-undang yang bertugas di Jabatan Peguam Negara dan di mahkamah, di seluruh pelosok negara.

“Sebagai seorang bekas pegawai undang-undang di mahkamah pada tahun 1980an dan ahli Persatuan Pegawai-Pegawai Perkhidmatan Kehakiman dan Perundangan (JALSOA), saya percaya bahawa setiap pegawai undang-undang sentiasa berpegang teguh kepada prinsip utama undang-undang,” katanya dalam surat terbuka kepada pegawai undang-undang dan kehakiman di sini hari ini.

Takiyuddin menjelaskan dengan berpegang kepada prinsip tersebut, pegawai terlibat akan sentiasa bertindak dalam ruang lingkup undang-undang, bebas dari sebarang pengaruh, dorongan, tekanan, ancaman atau gangguan, sama ada secara langsung atau tidak langsung daripada mana-mana pihak.

Beliau berkata, AGC dan mahkamah merupakan institusi perundangan yang sentiasa bersikap terbuka, serta menerima baik segala pandangan dan cadangan dari dalam dan luar, mahupun kritikan yang membina.

“Inilah sikap kita yang menghormati prinsip ‘fundamental liberties’ atau kebebasan asasi yang terdapat dalam Perlembagaan Persekutuan. Kita anggap teguran yang membina itu, boleh meningkatkan lagi kualiti pelaksanaan tugas kehakiman dan perundangan dalam kalangan pegawai kita.

Dalam pada itu beliau percaya bahawa proses keadilan tidak boleh dilaksanakan dengan baik, lancar dan berkesan, tanpa sokongan daripada pegawai undang-undang di AGC dan mahkamah, serta pengamal undang-undang di sektor swasta.

Selain itu beliau yakin kebolehan, komitmen, dedikasi, kemahiran serta kejujuran pegawai undang-undang di badan perundangan dan kehakiman itu, tidak boleh dipersoalkan sama sekali.

Takiyuddin menjelaskan setiap tugasan yang dilaksanakan adalah mengikut lunas undang-undang secara tersurat mahupun tersirat, tidak sekali-kali mengikut selera sendiri malah jauh daripada bertujuan meraih populariti di mata mana-mana pihak.

“Justeru itu saya memberi jaminan pihak kerajaan akan sentiasa memerhatikan dan bertindak mengikut undang-undang, terhadap sebarang usaha memperkecilkan badan perundangan dan kehakiman serta pegawai-pegawainya,” katanya.

“Prinsip kedaulatan undang-undang perlu dijadikan garis panduan bagi setiap individu mahupun kumpulan, dalam membuat sesuatu keputusan dan pertimbangan. Semua pihak tertakluk kepada undang-undang, tiada yang lebih tinggi dari undang-undang, tanpa mengira kedudukan atau pangkat, semuanya tertakluk kepada undang-undang,” katanya.

Beliau juga menyeru kepada pegawai undang-undang di AGC dan mahkamah terus menanam azam dan semangat tinggi, untuk menjayakan tanggungjawab dan amanah diberikan bagi mendokong prinsip keadilan dan kedaulatan undang-undang Malaysia tanpa rasa takut atau berpihak kepada mana-mana.


The Brunei Connection: Genealogies and Perantaus in Pulau Pinang

HAJI Mohammad Salleh would never have imagined it when he was stranded at Kuala Perai in 1786.  He was on his way back to Brunei from Makkah.  The Pulau Pinang Brunei narrative popularized him as Haji Brunei. He has become an essential factor in the formation of Malay society on the island. The early presence of Haji Mohammad Salleh has attracted successive waves of the Brunei perantaus.

My initial exposure to the Pulau Pinang-Brunei link was through the story of Nakhoda Ragam (The Singing Captain), believed to be Sultan Bolkiah (1458-1524). It was said that Nakhoda Ragam would skipper his vessel, sailing back and forth from Brunei (Borneo) to Pulau Pinang bringing with him an ensemble of musicians. But the story of families and descendants from Brunei have been told to me  by my late father over the years. He moved to another world on 12 June of 2019.  Both my parents are great narrators,  and not only of Tanjong stories. My mother continues that precious tradition.

My father, Mohd. Noor Merican, was fond of the Brunei story. One was the visits by the Sultan of Brunei to Tanjong in the 1950s. He would relate that the Brunei Sultan then, Omar Ali Saifuddien III (1950 – 1967), the father of the present monarch, would visit his relatives on the island.  My father would mention Kampung Makam (along Dato’ Keramat Road),  Kampung Dodol (along Perak Road), Jelutong and Bayan Lepas.  One name that always appeared in his stories was Haji Shaukat. He was said to be privy of family records and genealogies on Brunei families in Pulau Pinang.

Haji Shaukat’s mother was Tok Yah/Tok Nah who was from Kampong Pokok Asam, Jelutong. His step father, called Wak Bapa by his descendants, was one of the sons of Pengiran Shahabuddin, or Tok Haji Shahabuddin Brunei.

About two decades ago, the confusion was cleared on the name of Haji Mohammad Salleh with Universiti Sains Malaysia (USM) historian Professor Mahani Musa. There was many ‘Mohammad Sallehs’ in Pulau Pinang early history.  One was Haji Mohammad Salleh (Nakhoda nan Intan) from Minangkabau who settled and built the Batu Uban Mosque in early 1730s.  The other was the stranded Haji Brunei  at Kuala Perai more than 50 years later.

Haji Brunei pioneered Jelutong on the island, with Nakhoda Kechil, or Ismail sometime between the late 1780s through the 1790s.  Between 1797 and 1798, Haji Brunei, together with his brother-in-law, Long Syed worked on the land and opened up Bayan Lepas. I was later told that Haji Brunei’s wife was Kalthom Raden Yahya (Raden Pekerma/Kesuma Wijaya).  It was related by a descendant Ghazali Abdul Ghani, that Permatang Tok Jaya, in Sungai Dua, Seberang Perai, was named after her. Haji Brunei Passed away in 1837.

The area established by Haji Brunei attracted many Brunei perantaus. Among them was a family led by Pangeran Jaafar. Historian Prof. Mahani Musa of Universiti Sains Malaysia (USM) who had earlier met with his descendants said that Pangeran Jaafar, together with five siblings, Hajah Halimah, Haji Abdul Daim, Haji Muhammad, Khadijah and Salamah sailed from Brunei together, but split up and went their separate ways. Some went to Perlis, while others headed for Perak. Mahani was handed the genealogy of Pangeran Jaafar during her interview in June of 2003.

Mahani in Early History of Penang’s chapter titled “Early History: Penang before 1786” (2012) cited a syair from Brunei which mentions the names of Pangeran Jaafar and Ahmad (Muhammad). The syair was published in the Shaer Yang Di Pertuan (Sultan Mohammad Jamalulul Alam) in 1979. Pangeran Jaafar’s move to Pulau Pinang was due to a disagreement over the election of a new pemancha in Brunei. The Silsilah Raja-Raja Brunei stated that the Pemancha  was a dignitary in the Brunei Sultanate who was next in rank after the Pangeran Bendahara and Pangeran  DiGadong. It was said that the Pemancha was responsible for council Affairs. When Sultan Omar Ali Saifuddin II (1828-1852) died, he willed Abdul Mumin, his son-in-law to succeed him as Sultan Abdul Mumin (1852-1885). He did not pick either of his sons, with the name of Hashim or Mohammad Salleh, to succeed him.

Mohammad Salleh, his son,  was instead appointed Pemancha. After Mohamad Salleh’s death in 1870, his son was not chosen to succeed him either. Instead it went to his son-in-law, Jaafar, Mohammad Salleh’s son was unhappy.  He left Brunei to start a new life, which was believed to be Bayan Lepas in Pulau Pinang. This was told by Pehin Dato’ Seri Utama Dr. Haji Awang Mohd. Jamil al-Sufri on 18 August 2003 at a public lecture in USM.  He was then the Director of the Brunei Historical Center holding the position from 1982 up to his demise at 99 years old in May this year.

Bayan Lepas had attracted members of the Brunei royalty and perantaus. They have knowledge of the presence of their countrymen.  According to my informant, Rizol Md. Ariff, there are presently three influential families of Brunei descendants in Bayan Lepas, namely that of Tok Haji Mohammad; Tok Brunei and Hassan Kwangtung.  They would be linked to any one or a combination of the families. Rizol, a sixth generation descendant is the eldest son of Md. Ariff who comes from the line of Pengiran Shahabuddin.

The Pengiran landed himself on Pulau Pinang around 1820s, together with two sons, several daughters, and seven sisters. Palace disputes made him left Brunei.  On the way to Pulau Pinang, they stopped over at Java. Rizol related of the first time hearing about Pengiran Shahabuddin. It was from his grand aunt (Tok Cik). Her name was Embun, as in the film Embun directed by Erma Fatima.

Embun’s children have formed a family group known as Anak Cucu Tok Haroon (The descendants of Tok Haroon). Some members of Tok Haroon’s fifth generation descendants are writer and artist Dr. Rahmat Haroon, known for his novel Terang Bulan; and fellow columnist, dear friend, and script writer of Embun, Rohiman Haroon.


DUN Ayer Limau: TAPS, dijangka selesaikan dilema masalah air

AYER LIMAU – Masalah tekanan air di beberapa lokasi di Dewan Undangan Negeri (DUN) Ayer Limau, berlarutan sejak belasan tahun lalu dijangka diselesaikan selepas projek pembinaan Takungan Air Pinggiran Sungai (TAPS) di Sungai Jerneh siap sepenuhnya menjelang Disember 2024.

Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer berkata, projek berkenaan dimulakan 7 Jun lalu selepas diluluskan kerajaan persekutuan.

“Projek ini membabitkan pembinaan stesen muka sauk, bagi mengalihkan air mentah dari Sungai Rembau dan mengepamnya melalui paip saluran air mentah sepanjang 5.2 kilometer ke empangan Jerneh,” katanya.

Hameed berkata, projek Pembinaan TAPS Jerneh, dahulunya dikenali sebagai Pembinaan Empangan Jerneh dirancang sejak tahun 2004 dan diluluskan dibawah ‘Rolling Plan 3’, Rancangan Malaysia Ke-10 (RMK10).

Menurutnya, kemudahan itu apabila beroperasi kelak mampu menampung keperluan pertambahan penduduk di Melaka sehingga tahun 2030 dan mengurangkan kebergantungan sumber air mentah dari Johor.

“Lebih serius ada sesetengah lokasi tidak mendapat bekalan air pada musim berkenaan. Alhamdulillah projek ini telah dimulakan sudah pastinya meningkatkan kualiti bekalan air,” katanya.


Tangkis kemunculan ‘wartawan segera’ – PM

Justeru Perdana Menteri Datuk Seri Ismail Sabri Yaakob meminta organisasi media dan wartawan dapat membantu menangkis dan menolak laporan tidak benar, selain membantu menyedarkan ‘wartawan segera’ supaya tidak lagi meneruskan perlakuan sedemikian.

“Wartawan di Malaysia perlu bersatu dan memainkan peranan ke arah penyaluran maklumat yang benar dan sahih sebagai cara menangani isu berita palsu yang berleluasa,” katanya ketika berucap pada Majlis Perasmian HAWANA 2022 di Hotel Hatten, hari ini.

Ismail Sabri menambah, bagi mengangkat kewartawanan sebagai profesion yang mulia dan dihormati, bakal wartawan perlu mendapat secukupnya latihan formal dalam membentuk kepakaran, tanggungjawab dan integriti.

“Sebab itulah, saya melihat pentingnya wartawan mendukung etika kewartawanan kerana sebagai golongan yang berpengaruh, wartawan perlu mempunyai etika profesion yang dijadikan peraturan dan panduan dalam menjalankan tugas dengan berdisiplin dan bertanggungjawab ke arah memartabatkan profesionalisme kewartawanan negara,” katanya.


Lelaki dikhuatiri lemas di Kuala Krau

KUANTAN, 23 Dis – Seorang lelaki dikhuatiri lemas selepas didakwa hilang semasa mandi di sungai berhampiran jambatan keretapi Kuala Krau, Temerloh, petang semalam.

Penolong Pengarah Operasi abatan Bomba dan Penyelamat Malaysia (JBPM) Pahang Ismail Abdul Ghani berkata perkara itu dimaklumkan polis kepada pihak bomba selepas sepupu mangsa membuat laporan kehilangan mangsa pada pukul 6.15 petang.

Dalam perkembangan lain, Ismail berkata terdapat satu kejadian tanah runtuh dilaporkan di laluan utama berhampiran Petron Genting Permai di Genting Highlands, namun tidak melibatkan mangsa.


Agong berangkat hadir hari kedua Mesyuarat Majlis Raja-raja ke-257

KUALA LUMPUR 25 Nov – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berangkat menghadiri hari kedua Mesyuarat Majlis Raja-Raja ke-257 di Istana Negara.

Mesyuarat kali ini berlangsung selepas kali terakhir diadakan semasa mesyuarat ke-256 pada 19 dan 20 Feb 2020 yang dipengerusikan Sultan Perak Sultan Nazrin Shah.

Turut berangkat ke mesyuarat itu ialah Sultan Terengganu Sultan Mizan Zainal Abidin; Sultan Johor Sultan Ibrahim Iskandar; Sultan Nazrin Shah; Sultan Selangor Sultan Sharafuddin Idris Shah dan Yang Dipertuan Besar Negeri Sembilan Tuanku Muhriz Almarhum Tuanku Munawir.

Selain itu, Pemangku Raja Pahang Tengku Hassanal Ibrahim Alam Shah Al-Sultan Abdullah; Tengku Mahkota Kelantan Tengku Dr Muhammad Faiz Petra Sultan Ismail Petra dan Raja Muda Perlis Tuanku Syed Faizuddin Putra Jamalullail.

Pada mesyuarat itu, Raja-Raja Melayu diiringi Menteri Besar masing-masing manakala Yang Dipertua Negeri diiringi Ketua-Ketua Menteri kecuali Sarawak yang diiringi Timbalan Ketua Menteri.- BERNAMA


Dinosaur Encounter tarik 1,000 pengunjung dalam tempoh sejam

AYER KEROH 25 Dis. – Pembukaan hari pertama Dinosaur Encounter di Zoo Melaka berjaya menarik ribuan pengunjung dari dalam dan luar Melaka.

Yang Dipertua Majlis Perbandaran Hang Tuah Jaya (MPHTJ) Datuk Shadan Othman berkata perkara itu boleh dibuktikan apabila pihaknya menerima kira-kira 1,000 pengunjung hanya dalam tempoh sejam apabila Zoo Melaka mula dibuka pada jam 9 pagi, hari ini.

Justeru, pihaknya menjangkakan lebih 10,000 pengunjung akan terus membanjiri Zoo Melaka pada Jumaat, Sabtu dan Ahad bagi menyaksikan sendiri tarikan terbaharu yang telah disediakan.

“Sebenarnya, bukan sahaja Donosaur Encounter, kita juga baru sahaja memperkenalkan International Bird Show dalam Zoo Melaka ini. Tujuan kita memperkenalkan dua produk baharu ini adalah untuk menjadikan Zoo Melaka sebagai ‘educational park’.

“Contohnya, kanak-kanak boleh mengenali haiwan pra sejarah yang mana kita menempatkan 100 spesies dinosour di sini dan dalam pertunjukan burung pula mereka disajikan dengan pelbagai persembahan burung serta pada masa sama boleh mengenali haiwan-haiwan yang ada.

“Daripada dua tarikan terbaharu ini ia terbukti memberi kesan positif apabila saya dimaklumkan pada jam 10 pagi tadi, sudah hampir 1,000 pengunjung datang ke sini. Jadi, saya yakin kita akan menerima lebih 10,000 pengunjung pada setiap Jumaat, Sabtu dan Ahad,” katanya ketika ditemui Melaka Hari Ini di tapak Dinosaur Encounter di Zoo Melaka.

Dalam pada itu, Shadan memaklumkan pihak Zoo Melaka masih menitik beratkan aspek prosedur operasi standard (SOP) bagi membendung penularan pandemik COVID-19 dalam kalangan pengunjung.

Jelasnya, antara SOP yang dititik beratkan ialah penjarakan fizikal dalam kalangan pengunjung yang mana pihaknya telah menyediakan petak khas di setiap kawasan tumpuan bagi mengelakkan pengunjung berkumpul beramai-ramai.


Piala FA: Impian Melaka United cipta sejarah ke separuh akhir berkecai

LANGKAH Melaka United dalam saingan Piala FA terhenti di suku akhir selepas tewas tipis 1-2 di tangan Johor Darul Ta’zim (JDT) dalam aksi di Stadium Hang Jebat malam tadi.

Skuad Hang Tuah yang sebelum ini berjaya mengikat juara lapan kali Liga Super itu di venue sama beberapa minggu lalu turun dengan misi mencipta kejutan untuk mara ke pentas separuh akhir.

Namun anak buah Mohd Asri Ninggal dikejutkan dengan gol awal JDT pada minit ke-4 hasil jaringan Hazwan Bakri yang berjaya menanduk masuk bola hantaran Leandro Velazquez.

Sesekali, Melaka berjaya membuat beberapa serangan balas termasuk pada minit ke-16 dan 25 menerusi gandingan Adriano, Ifedayo Olusegun dan Sony Norde.

Bersambung di babak kedua, Melaka melakukan pertukaran pertama dengan membawa masuk Wan Zaharulnizam Wan Zakaria menggantikan Adriano yang sudah dilayangkan kad kuning pada separuh masa pertama.

Kemasukan Wan Zaharulnizam atau Kecik berjaya memberikan impak segera kepada pasukan apabila berjaya melakukan percubaan tepat ke arah gol JDT pada minit ke-53, selain membantu merencana gerakan balas pada minit ke-55.

JDT kemudiannya hampir menambah gol kedua pada minit ke-56 apabila gerakan Ariff Aiman berjaya menemui Hazwan Bakri yang tidak dikawal di hadapan gol, namun, tampanan lemahnya sekadar singgah ke dakapan penjaga gol.

Meskipun perlawanan lebih dikuasai JDT, namun pujian harus diberikan kepada Melaka yang berjaya memberikan saingan lebih sengit di separuh masa kedua.

Usaha tanpa henti tuan rumah akhirnya membuahkan hasil apabila Melaka berjaya menyamakan kedudukan pada minit ke-83 menerusi sepakan penalti yang disempurnakan Norde selepas dijatuhkan pemain JDT.

Empat minit selepas itu, Norde hampir menggandakan jaringan buat Melaka menerusi serangan balas, namun percubaan satu lawan satunya berjaya dikekang Farizal.

Tatkala perlawanan dilihat berakhir seri dan diheret ke masa tambahan, Bergson da Silva muncul wira JDT apabila berjaya menjaringkan gol kemenangan pada masa kecederaan.

Gol itu cukup untuk membantu skuad Harimau Selatan mara ke separuh akhir Piala FA dan dijadual menentang Penang FC dalam aksi empat terbaik itu nanti.


Mangsa banjir di Sabah menurun, Johor meningkat, Pahang kekal

KUALA LUMPUR, 29 Jan – Jumlah mangsa banjir di Sabah menurun manakala Johor menunjukkan peningkatan dan Pahang kekal dengan 314 orang, setakat 8 pagi ini.

Di SABAH,  Jawatankuasa Pengurusan Bencana Negeri (JPBN) memaklumkan jumlah mangsa banjir di negeri itu terus menurun kepada 1,664 orang daripada 651 keluarga di sembilan pusat pemindahan sementara (PPS) pagi ini, berbanding 1,723 orang daripada 673 keluarga malam tadi.

Menurut kenyataan itu, mangsa di Pitas seramai 1,363 orang daripada 565 keluarga dipindahkan ke empat PPS, diikuti Paitan dengan 259 orang (76 keluarga) di empat PPS dan Lahad Datu 42 orang (10 keluarga) di satu PPS.

Di JOHOR, JPBN melaporkan jumlah mangsa banjir yang ditempatkan di PPS meningkat sedikit kepada 2,511 orang setakat 8 pagi ini, berbanding 2,216 orang pada 8 malam tadi.

Terdapat pertambahan satu PPS di Mersing dan dua di Batu Pahat menjadikan 33 PPS beroperasi setakat ini di tujuh daerah masih terjejas iaitu Mersing, Kota Tinggi, Kluang, Batu Pahat, Segamat, Tangkak dan Muar.

Mersing masih mencatatkan jumlah mangsa paling ramai iaitu 836 orang, diikuti Batu Pahat (694), Kluang (422), Kota Tinggi (416), Segamat (123), Tangkak (15) dan Muar (5).

Di PAHANG, JPBN memaklumkan jumlah mangsa banjir di Rompin kekal 314 orang daripada 96 keluarga, yang kini ditempatkan di tiga PPS iaitu PPS Kampung Setajam seramai 165 mangsa, PPS Kampung Rekoh (122) dan PPS Kampung Denai (27).


Mayat dalam tangki najis: Polis sedang kesan lapan suspek rakan serumah

SERI ISKANDAR, 21 Mei – Polis sedang mengesan lapan individu bagi membantu siasatan kes penemuan mayat seorang lelaki warga Indonesia dipercayai mangsa bunuh dalam sebuah tangki najis, di Kuala Kangsar pada 14 Mei lepas.

“Kita telah kenal pasti (suspek) dan kita sekarang sedang mengesan mereka bagi melengkapkan kertas  siasatan untuk dirujuk ke DPP (Timbalan Pendakwa Raya) dan tindakan selanjutnya.

“Jadi berilah masa kepada pihak berkuasa dan kami menjalankan siasatan dan mengesan suspek-suspek ini,” katanya kepada pemberita selepas Majlis Sambutan Hari Raya Aidilfitri Polis Diraja Malaysia Perak Tahun 2023 di Ibu Pejabat Polis Daerah Perak Tengah, Bota dekat sini malam tadi.

Pada 15 Mei, Ketua Polis Daerah Kuala Kangsar ACP Omar Bakhtiar Yaacob berkata polis sedang mengesan pasangan suami isteri yang juga rakan serumah mangsa dipercayai telah melarikan diri, bagi membantu siasatan di bawah Seksyen 302 Kanun Keseksaan.


PBKD luluskan kebenaran bersyarat Ravida® Tablet 200mg

KUALA LUMPUR 4 June – Pihak Berkuasa Kawalan Dadah (PBKD) Malaysia telah meluluskan pendaftaran bersyarat produk Ravida® Tablet 200mg (Ravidasvir Hydrochloride 200mg), kata Ketua Pengarah Kesihatan Tan Sri Dr Noor Hisham Abdullah.

Beliau berkata Malaysia merupakan negara pertama di dunia yang meluluskan penggunaan produk Ravida® yang digunakan secara kombinasi dengan ubat lain untuk merawat jangkitan virus hepatitis C kronik (HCV) dalam kalangan orang dewasa.

Menurut Dr Noor Hisham, produk itu dikilangkan oleh Doppel Farmaceutici S.R.L, Itali yang mana Pharmaniaga Manufacturing Berhad adalah pemegang pendaftaran produk tersebut di Malaysia.

“Bagaimanapun, kos pengesanan dan rawatan menggunakan ubat Direct Acting Antivirals ( DAA) pada masa ini memerlukan kos yang tinggi. Oleh itu, terdapat keperluan untuk mencari penyelesaian alternatif dalam mendapatkan rawatan yang berkesan dengan kos yang lebih berpatutan,” katanya dalam kenyataan hari ini.

Dr Noor Hisham berkata Kementerian Kesihatan (KKM) telah membangunkan Pelan Strategik Nasional bagi Hepatitis B dan C 2019-2023 untuk merangka hala tuju yang jelas dan memastikan matlamat menghapuskan hepatitis B dan C dapat dicapai.

Sehubungan itu katanya, KKM bekerjasama dengan Drugs for Neglected Diseases initiative (DNDi) untuk memulakan inisiatif kolaborasi pada 2016 bagi mengurangkan halangan dari segi akses dan kemampuan untuk pesakit HCV mendapatkan rawatan di Malaysia.

“Hasil utama kerjasama ini adalah melalui pelaksanaan Kajian Klinikal HCV DNDi iaitu kajian STORM-C-1 yang dijalankan di enam fasiliti di Malaysia dan empat fasiliti di Thailand.

“STORM-C-1 merupakan kajian klinikal penting bagi permohonan pendaftaran produk tersebut dan dapatannya juga telah diterbitkan oleh jurnal ‘The Lancet Gastroenterology & Hepatology’ pada 15 April 2021,” katanya.


Skuad B-23 kebangsaan berlepas ke Kemboja sehari awal

KUALA LUMPUR, 11 Feb – Tiada angin dan tiada ribut, skuad Bawah 23 Tahun (B-23) kebangsaan berlepas sehari lebih awal ke Phnom Penh, Kemboja untuk menghadapi kempen Kejuaraan B-23 Persekutuan Bolasepak ASEAN (AFF) 2022 dari 14 hingga 26 Feb ini.

Skuad kendalian Ketua Jurulatih Brad Maloney itu sebelum ini dijadual berlepas ke Kemboja esok, namun pihak media tidak menerima sebarang makluman mengenai perubahan tarikh tersebut.

Menurut hantaran di laman Facebook rasmi Persatuan Bolasepak Malaysia (FAM), pasukan negara berlepas ke Kemboja pagi ini dengan menaiki pesawat Malaysia Airlines yang merupakan rakan penerbangan rasmi badan induk bola sepak negara itu.

Hadir memberikan sokongan di Lapangan Terbang Antarabangsa Kuala Lumpur (KLIA) adalah Timbalan Presiden FAM Datuk S. Sivasundaram, Setiausaha Agung FAM Mohd Saifuddin Abu Bakar dan Exco FAM Md Dali Wahid.

Persatuan Bola Sepak Seluruh Indonesia (PSSI) dalam kenyataan pagi ini memaklumkan penarikan diri itu disebabkan tujuh pemain dan seorang pegawai pasukan disahkan positif COVID-19.

Tujuh pemain disahkan positif COVID-19 itu adalah Ronaldo Joybera R Junior, Muhammad Ferrari, Braif Fatari, Taufik Hidayat, Irfan Jauhari, Ahmad Figo Ramadhani dan Cahya Supriyadi.

Dengan penarikan diri Indonesia, skuad B-23 kebangsaan hanya akan menempuhi dua perlawanan kumpulan masing-masing menentang Myanmar pada 15 Feb dan Laos (18 Feb) di Stadium Prince.

Hanya tiga juara kumpulan dan satu naib juara terbaik akan mara ke peringkat separuh akhir yang dijadual berlangsung pada 24 Feb dan perlawanan akhir dijadual pada 26 Feb.- BERNAMA


Lelaki Bangladesh ditahan sebar berita palsu dakwa nampak harimau Zoo Negara terlepas

KUALA LUMPUR, 22 Mei – Seorang lelaki warga Bangladesh ditahan polis kerana disyaki menyebarkan berita palsu mendakwa terlihat kelibat harimau yang dikatakan terlepas dari Zoo Negara.

Ketua Polis Daerah Ampang Jaya ACP Mohamad Farouk Eshak berkata lelaki berusia 51 tahun dan tidak memiliki dokumen perjalanan yang sah itu, ditahan di pondok pengawal di Jalan Tropika Kemensah 3, Kemensah Height, di sini pada 7 malam semalam.

“Polis telah menerima laporan daripada seorang pengadu yang menerima pesanan suara menerusi aplikasi WhatsApp mendakwa melihat kelibat harimau di kawasan kejiranannya dan meminta penduduk setempat berjaga-jaga.

“Pengadu merasakan dakwaan itu tidak benar dan mendatangkan kegusaran kepada penduduk setempat kerana setakat ini tiada bukti jelas tentang kehadiran harimau terbabit,” katanya dalam kenyataan.

Mohamad Farouk berkata lelaki itu kini disiasat di bawah Seksyen 6(1) Akta Imigresen 1959/63 kerana tinggal di Malaysia tanpa dokumen yang sah dan siasatan juga dibuka berhubung isu tular di bawah Seksyen 233 Akta Komunikasi dan Multimedia.

Semalam, tular di media sosial dakwaan seekor harimau muncul dan berlegar di kawasan perumahan di Kemensah Height, Hulu Klang, namun Zoo Negara telah mengesahkan tiada harimau yang terlepas dari premisnya. – BERNAMA


Satria Melaka bantu mangsa banjir Batu Pahat

SERI NEGERI 16 Mac – 100 peserta mewakili Skuad Sukarelawan Anak Malaysia (Satria) Melaka akan menyertai misi pasca banjir di Batu Pahat, Johor,  pada Ahad ini.

Exco Pembangunan Belia, Sukan dan Badan Bukan Kerajaan (NGO) negeri, VP Shanmugam berkata, program itu merupakan inisiatif mobilisasi sukarelawan Melaka bagi membantu mangsa memulakan semula kehidupan pasca banjir.

“Peserta akan bergotong-royong membersihkan kediaman mangsa khususnya warga emas, orang kurang upaya (OKU) dan aktiviti sokongan sosial di Pusat Pemindahan Sementara (PPS), agihan bantuan, membaiki kenderaan serta peralatan elektrik.

“Program dikendalikan Bahagian Rakan Muda bersama Jabatan Belia dan Sukan Negeri Johor itu akan disertai Timbalan Menteri Belia dan Sukan (KBS), Adam Adli Abd Halim,” katanya.

Beliau berkata demikian pada sidang media selepas Majlis Pelancaran dan Gimik ‘Flag Off’ Skuad Pasca Bencana Satria Negeri Melaka disempurnakan Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh di Kompleks Seri Negeri, di sini, hari ini.


KBS gesa operator, pengguna gim patuhi SOP elak ditutup semula

KUALA LUMPUR 18 Sept – Kementerian Belia dan Sukan (KBS) menggesa semua pengusaha dan pengguna fasiliti gimnasium yang telah diberi kebenaran untuk kembali beroperasi supaya sentiasa mematuhi prosedur operasi standard (SOP) ditetapkan.

Menterinya, Datuk Seri Ahmad Faizal Azumu berkata ia bagi mengelak kelonggaran yang diberikan itu ditarik balik jika SOP diabaikan sehingga boleh menyebabkan risiko penularan wabak COVID-19.

“Semua orang mendapat berita gembira semalam apabila MKN (Majlis Keselamatan Negara) telah mewartakan pembukaan semua sukan indoor termasuk boling dan gimnasium mengikut SOP yang ditetapkan,” katanya kepada pemberita selepas melawat Kompleks Sukan Ekstrem Bukit Kiara di sini, hari ini.

Beliau turut merakamkan penghargaan kepada rakan-rakan di KBS, MKN dan Kementerian Kesihatan (KKM) di atas usaha yang dilakukan untuk mendapat kebenaran beroperasi itu.

Menurut kemas kini SOP terbaharu MKN, semua pusat gimnasium, kecuali di negeri yang masih berada dalam Fasa Satu Pelan Pemulihan Negara (PPN) kini dibenarkan kembali beroperasi tetapi terhad untuk penggunaan individu yang telah melengkapkan vaksinasi COVID-19 dengan kapasiti 50 peratus.

Sementara itu, Ahmad Faizal mengumumkan Kompleks Sukan Ekstrem Bukit Kiara, yang turut dikenali sebagai Kiara Skatepark yang ditutup sejak 2019 untuk pengubahsuaian, turut akan dibuka kepada orang ramai dan atlet papan selaju (skateboarders) dengan kerja-kerja baik pulih kini di fasa akhir.

“Selepas dibuka nanti, skateboarders kita boleh kembali ke ‘rumah’ mereka. Saya harapkan skateboarders mengambil sukan ini dengan serius kerana dunia mula memberi pengiktirafan selepas dimasukkan sebagai sukan tawarkan pingat di Olimpik Paris 2024…kalau boleh kita nak ada wakil negara bertanding di sana.

“Kita akan buka juga kepada orang ramai dengan menaruh harapan melahirkan lebih banyak bakat baharu. Saya nak ucapkan penghargaan KBS kepada dua syarikat, Vans dan U Mobile yang membantu kita membaik pulih Kiara Skatepark ini,” katanya.

Pengubahsuaian Kiara Skatepark yang dibina pada 2006, antara lain merangkumi pembaikan ramp sedia ada, pembinaan ramp baharu dengan reka bentuk terkini dan dijangka siap sepenuhnya bulan depan untuk kegunaan pengemar sukan lasak seperti papan selaju dan BMX.


LTAM mula beroperasi 12 Ogos, rancakkan pelancongan Melaka

AYER KEROH 14 Julai – Lapangan Terbang Antarabangsa Melaka (LTAM) dibuka semula secara rasmi 12 Ogos ini dengan operasi penerbangan diaktifkan dari Melaka – Pekanbaru, Indonesia dan Melaka-Pulau Pinang menggunakan pesawat Batik Air.

EXCO Pelancongan negeri, Datuk Muhammad Jailani Khamis berkata kedua-dua destinasi dari negeri itu akan membawa penumpang menggunakan pesawat ATR-72 dengan jadual penerbangan dijangka tiga kali seminggu.

Katanya, jadual penerbangan itu dimaklumkan kepada kerajaan negeri pada Isnin minggu lalu dan pihaknya telah mengadakan mesyuarat bersama Pihak Berkuasa Penerbangan Awam (CAAM) ; Malindo Air dan Malaysia Airport Holding Berhad (MAHB) untuk memulakan operasi berkenaan.

“Saranan daripada kerajaan negeri adalah penerbangan cater (chartered flight) ini dipercepatkan namun tarikh dipersetujui adalah 12 Ogos ini, dengan jangkaan jadual penerbangan tiga kali seminggu bergantung kepada permintaan tempahan.

“Pada 15 Ogos ini juga akan ada satu penerbangan sewa khas daripada Jakarta ke Melaka yang dijangka membawa pesakit daripada Pulau Jawa manakala 19 Ogos ini terdapat kemungkinan besar penerbangan sewa khas daripada rombongan balas Kerajaan Pekanbaru,” katanya pada sidang media di pejabat Tourism Melaka di sini, hari ini.

Sebelum ini, Melaka Hari Ini (MHI) melaporkan penerbangan dua hala itu akan dikendalikan Batik Air (sebelum ini dikenali sebagai Malindo) sebagaimana dimaklumkan menerusi kenyataan Tourism Melaka.

Harga tiket penerbangan yang ditawarkan ialah bermula dari RM299 sehala dari Melaka -Pekanbaru manakala RM199 sehala bagi penerbangan Melaka – Pulau Pinang.

Mengulas lanjut, Muhammad Jailani berkata, penerbangan pertama di LTAM itu nanti dijangka akan dirasmikan Ketua Menteri Datuk Seri Utama Sulaiman Md Ali.

Ujarnya, pembukaan LTAM ini dilihat sebagai satu langkah baik bagi merancakkan semula industri pelancongan di negeri ini yang mana Indonesia merupakan pasaran terbesar pelancong asing melawat Melaka.

“Jika dilihat pada statistik, seramai 552,813 pelancong dari Indonesia mengunjungi Melaka pada tahun 2019 dan kita sasarkan paling tidak sekurang-kurangnya 30,000 orang menggunakan pesawat di LTAM dalam tempoh lima bulan mendatang sebelum berakhirnya 31 Dis 2022.


‘Meja perpaduan’ erat silaturahim warga Telok Mas

TELOK MAS 29 April – Meja perpaduan yang disediakan di Rumah Terbuka Aidilfitri Dewan Undangan Negeri (DUN) Telok Mas menjadi tarikan apabila menghimpunkan masyarakat berbilang bangsa yang terdapat di Melaka.

Ahli Dewan Undangan Negeri (Adun) Telok Mas Datuk Abdul Razak Abdul Rahman berkata, meja itu sebagai simbolik menunjukkan keharmonian penduduk di negeri ini yang bersama-sama meraikan sesebuah perayaan.

“Rumah terbuka ini bukan hanya membabitkan masyarakat beragama Islam malah kita turut menjemput semua, tidak kira bangsa. Pendek kata kita alukan berbilang bangsa kita raikan.

“Selain itu ada juga meja perpaduan yang kita khaskan di mana meja itu ada masyarakat Portugis, kaum India, Cina, Melayu serta Baba Nyonya,” katanya.

Turut hadir memeriahkan sambutan rumah terbuka itu Yang di-Pertua Negeri, Tun Seri Setia Mohd Ali Mohd Rustam bersama isteri Toh Puan Asmah Abd Rahman; Ketua Menteri Melaka, Datuk Seri Ab Rauf Yusoh dan isteri Datin Seri Zuriyah Abd Aziz serta Setiausaha Kerajaan Negeri, Datuk Wira Zaidi Johari.

Bersama-sama meluangkan masa hadir adalah Speaker Dewan Undangan Negeri Datuk Wira Ibrahim Durum, barisan Exco Kerajaan Negeri Melaka dan juga ketua-ketua agensi Kerajaan Negeri.

Sementara itu, Abdul Razak yang juga Exco Pelancongan, Warisan, Seni dan Budaya negeri berkata, kira-kira 8,000 penduduk Dewan Undangan Negeri (DUN) Telok Mas, hadir pada majlis rumah terbuka itu.


Raja Kecil Bongsu Perak mangkat pada usia 71 tahun

IPOH, 28 Mac – Raja Kecil Bongsu Perak Raja Datuk Seri Izuddin Chulan Raja Zainal Azman Shah, mangkat pada usia 71 tahun akibat sakit tua dan masalah jantung di kediamannya di sebuah resort di Bandar Meru Raya di sini hari ini.

Setiausaha Dewan Negara Perak Datuk Ayob Hashim berkata kemangkatannya dimaklumkan, selepas menghembuskan nafas terakhirnya di sisi ahli keluarga pada kira-kira pukul 1.40 petang tadi.

“Jenazah akan dibawa ke Masjid Ubudiah Kuala Kangsar pada kira-kira pukul 8 pagi esok untuk disembahyangkan dan dibawa ke Makam Diraja Kuala Kangsar,” katanya ketika dihubungi Bernama di sini hari ini.

Raja Izuddin Chulan dianugerahi gelaran Raja Kecil Bongsu Perak 27 Ogos 2016, dan diisyitihar secara rasmi dengan gelaran itu pada 1 Julai tahun sama.

Majlis angkat sumpah gelaran telah berlangsung di Istana Iskandariah, Bukit Chandan Kuala Kangsar di hadapan Sultan Perak Sultan Nazrin Shah, dengan disaksikan Hakim Utama Mahkamah Tinggi Ipoh ketika itu Datuk Samsudin Hassan dan Setiausaha Kerajaan Negeri Datuk Seri Abdul Puhat Mat Nayan.- BERNAMA


Kurung ‘cotton’ Ferlabel diminati ramai

BUKIT BARU 18 Jun – Menampilkan kira-kira 100 corak pada baju kurung keluarannya membuatkan jenama Farlabel Exclusive kini menjadi pilihan ramai.

Baju kurung berasaskan fabrik ‘cotton’ premium itu kini semakin dikenali dan menjadi igauan khususnya buat kaum wanita dalam mencari persalinan menjelang hari raya.

Menurut Pengurus Ferlabel Exclusive Hairun Nisa Halik Chandra, meskipun usia Ferlabel yang dicetuskan oleh kakaknya Ferrah Andriana Halik Chandra, 35, tidak sampai lima tahun namun label dibawa mereka berkembang dengan cepat.

Katanya, sebelum memfokuskan sepenuhnya kepada kurung berasaskan fabrik ‘cotton’ itu, kakaknya terlebih dahulu menjalankan perniagaan butik namun susulan wabak COVID-19 skop perniagaan itu berubah.

“Butik itu bukan sahaja menjual kosmetik tetapi ada juga tudung, pakaian muslimah sebelum dibawa masuk baju kurung ‘cotton’. Tanpa diduga baju kurung fabrik ‘cotton’ kami laris terjual, bermula daripada situlah keluarnya Ferlabel.

“Fabrik ‘cotton’ kami yang premium dan selesa membuatkan menjadi pilihan ramai. Dengan beroperasi ditingkat atas bangunan rumah kedai kini Ferlabel sudah mempunyai butik sendiri,” katanya ketika ditemui di Butik Ferlabel di Pusat Perniagaan Putra Sentosa, Bukit Baru.

“Sememangnya kita mengikut tren tetapi pada masa sama tidak mahu sangat tukar identiti sedia ada, sebab itu corak bunga-bungaan diketengahkan sesuai digayakan dimana sahaja.

“Baju kurung kami ini dicari bukan sahaja pada musim perayaan tetapi hari biasa juga kerana pelanggan Ferlabel terdiri semua lapisan termasuklah mereka yang bekerja dan juga pelajar.

“Malah apa yang istimewanya baju kami juga digemari oleh masyarakat berbilang bangsa termasuk Cina dan India, malah ada diantara mereka adalah pelanggan tetap,” katanya.

Hairun Nisa berkata, selain mempunyai kepelbagaian corak yang membuatkan pelanggan ‘rambang mata’, Ferlabel juga menampilkan pelbagai rekaan antaranya baju Kurung Mini, Kurung Kedah, Kurung Riau dan Kurung Pahang.

“Di Ferlabel ini kami menjanjikan harga mampu milik dan berpatutan yang setiap satunya di bawah RM100 yang mana selain menjual baju dewasa, di sini juga terdapat baju untuk kanak-kanak.

“Sudah semestinya menjadi impian kami untuk melebarkan perniagaan kami ini dengan mempunyai outlet lain termasuk di luar Melaka dalam masa tiga atau empat tahun akan datang,” katanya.

Ujarnya lagi, sempena sambutan Hari Raya Aidiladha yang akan tiba tidak lama lagi Ferlabel menawarkan promosi sehingga 25 peratus untuk baju kurung fabrik ‘cotton’ di butik berkenaan.

“Potongan harga ini khas untuk pelanggan yang datang ke Butik Ferlabel Exclusive dan mereka boleh dapatkan baju kurung serendah RM60 untuk dewasa selain promosi akan berakhir pada 30 Jun ini,” katanya.


JAKIM kenal pasti lokasi operasi Hadi Minallah

“Semalam baru dapat profil berkenaan Hadi Minallah, saya terus hubungi JAWI kerana pada mulanya ada yang kata di Langkawi dan sebagainya.

“Tapi semalam kami dapat alamat itu, kami beri pada JAWI kerana bidang kuasa untuk bertindak ini ialah di pihak agama negeri,” katanya kepada media selepas merasmikan mesyuarat pemilihan Anggota Majlis Peguam Syarie Wilayah-wilayah Persekutuan yang pertama, di sini hari ini.

JAKIM dilaporkan telah membuat laporan kepada Kementerian Dalam Negeri dan Suruhanjaya Komunikasi dan Multimedia Malaysia bagi tindakan menyekat penularan ajaran berkenaan.

Kumpulan ajaran Hadi Minallah yang berasal dari negara jiran dikesan berlaku di beberapa negeri di Malaysia dan aktif menyebarkan dakyah sesat mereka melalui YouTube, Persatuan Nur Mutiara Mutmainnah.

Berdasarkan video tular itu, seorang lelaki mendakwa sebagai pengasas ajaran itu, Wayang Hadi Kesumo atau Hadi Minallah Aminnullah Ahmad berasal dari Indonesia dan dia mengaku tiada agama dan menyebarkan fahaman makrifat sesat, Nur Muhammad serta pluralisme agama yang dakwanya Tuhan tidak melihat kepada agama selain turut menolak hadis.

Dalam pada itu, Idris meminta orang ramai untuk melaporkan terus kepada pihak berkuasa sekiranya mengesyaki ada berlaku aktiviti yang bercanggah dengan ajaran Islam.

Sementara itu, Idris dalam ucapannya berkata Majlis Peguam Syarie perlu memainkan peranan yang aktif dalam memperkasa kedudukan perundangan syariah melalui pelbagai kegiatan advokasi kepada masyarakat secara tersusun untuk memastikan umat Islam di Malaysia celik perundangan syariah.


UAI buat kemunculan di Duyong, Ahad ini

DUYONG 15 Jun – Penceramah terkenal Ustaz Azhar Idrus atau UAI secara rasminya bakal berceramah di Melaka, Ahad ini (19 Jun).

Menurut Mohd Noor Helmy, kehadiran UAI merupakan sebahagian daripada aktiviti imarah masjid yang dilakukan jawatankuasa Masjid Al-Wahhab Permatang Duyong bersama Persatuan Lembah Duyong dan JAPERUN Duyong.

Katanya lagi, ceramah berkenaan juga telah mendapat kebenaran khas daripada Jabatan Mufti Negeri Melaka, sekali gus menepis tohmahan penceramah dari Pantai Timur itu digam dari memasuki negeri ini.


Melaka dapat lima sekolah agama dalam tempoh dua tahun

DUYONG 8 Disember – Sebanyak lima Sekolah Rendah Agama (SRA) telah berjaya dibina di Negeri Melaka sepanjang tahun 2020 hingga 2021.

Ketua Menteri Datuk Seri Utama Sulaiman Md Ali berkata, lima SRA itu ialah SRA Jabatan Agama Islam Melaka (JAIM) Ayer Paabas, Alor Gajah; SRA JAIM Haji Shamsudin, Ujong Padang, Masjid Tanah; SRA JAIM Seri Duyong; SRA JAIM Bukit Larang, Telok Mas; dan SRA JAIM Air Merbau, Jasin.

Menurut beliau, kejayaan itu merupakan antara usaha Kerajaan Negeri dengan bantuan Kerajaan Persekutuan dalam memperkasa pembangunan pendidikan agama di negeri ini.

Jelas beliau, Kerajaan Negeri juga telah mengemukakan permohonan kepada Kerajaan Persekutuan bagi projek pembinaan beberapa bangunan baru Sekolah Rendah Agama JAIM yang telah dimasukkan dalam Senarai Projek RMK-12 Rolling Plan 3.

“Pada tahun ini juga, di bawah peruntukan khas Kerajaan Persekutuan melalui Jabatan Kemajuan Islam Malaysia (JAKIM) telah melulus dan menyalurkan bantuan peruntukan bagi projek selenggara dan naik taraf 146 SRA JAIM di bangunan sendiri dengan peruntukan RM7.976 juta.

“Bagi pengurusan SRA JAIM, Kerajaan Negeri melalui Majlis Agama Islam Melaka (MAIM) di bawah peruntukan Asnaf fi Sabilillah juga telah menyalurkan pelbagai bentuk bantuan tahunan kepada Sekolah-sekolah Agama JAIM termasuk Sekolah Rendah Agama, Sekolah Agama Bantuan Kerajaan Rendah dan Menengah serta Tadika JAIM, antaranya bantuan tuisyen, bantuan utiliti, bantuan Skim Pinjaman Buku Teks (SPBT), bantuan perabot serta bantuan tahunan perkapita dengan jumlah keseluruhannya melibatkan peruntukan hampir RM1 juta.

“Kerajaan Negeri amat prihatin terhadap usaha-usaha yang berkaitan dengan pembangunan Islam dan umatnya untuk mendapatkan akses kepada pendidikan agama. Begitulah juga keprihatinan Kerajaan dalam mewujudkan pembangunan seimbang, iaitu antara pembangunan material atau fizikal dengan pembangunan rohaniah atau spiritual,” katanya.

Hadir sama, Exco Pembangunan Luar Bandar, Pertanian dan Industri Asas Tani negeri Datuk Abdul Razak Abdul Rahman; Ahli Dewan Undangan Negeri Duyong Mohd Noor Helmy Abdul Halem; Mufti Kerajaan Negeri Datuk Wira Abdul Halim Tawil; Timbalan Pengerusi Majlis Agama Islam Melaka Datuk Wira Md Rawi Mahmud dan Pengarah JAIM Datuk Che Sukri Che Mat.

Katanya, SRA dengan kapasiti 974 orang murid bagi dua sesi dengan jumlah 15 bilik darjah ini telah mula dibina pada 10 Disember 2018 dan telah berjaya disiapkan sepenuhnya pada 4 Februari 2021, namun ia hanya beroperasi sepenuhnya pada 21 Mac lalu selepas tergendala akibat pandemik COVID-19.

Ujarnya, ia tidak mustahil memandangkan terdapat sebahagian tapak SRA JAIM yang dibangunkan di negeri ini merupakan tanah wakaf yang diwakafkan oleh individu.

“Ini membuktikan bahawa sekiranya ahli kariah bekerjasama menggerakkan sinergi tanah wakaf, maka lebih banyak Sekolah Rendah Agama yang boleh dibangunkan mengikut kesesuaian dan keperluan,” katanya.


MAQIS rampas 25 tan daging dari Australia tiada logo halal

SHAH ALAM 26 Mei – Jabatan Perkhidmatan Kuarantin dan Pemeriksaan Malaysia (MAQIS) merampas lebih 25 tan daging lembu sejuk beku dari Australia, di Pelabuhan Klang Barat, Isnin lepas kerana didapati tiada logo halal di dalam kotak dagangan.

Pengarah MAQIS Negeri Selangor Zamri Hashim berkata, hasil pemeriksaan rutin yang dijalankan oleh pegawai penguasa MAQIS pada 4.20 petang itu mendapati pengimport daging tersebut gagal mempamerkan logo halal di dalam kotak dagangan yang dikehendaki sepertimana dalam syarat Permit Import yang diluluskan.

“Berikutan itu, semua daging lembu sejuk beku dianggarkan seberat 25,289.30 kilogram dan bernilai RM309,541.03 dirampas untuk tindakan lanjut,” katanya dalam kenyataan hari ini.

Zamri berkata kegagalan mematuhi syarat yang ditetapkan pada Permit Import MAQIS adalah satu kesalahan mengikut Seksyen 15(1) Akta Perkhidmatan Kuarantin dan Pemeriksaan Malaysia 2011 yang boleh dikenakan tindakan mengikut Seksyen 15(2) akta sama.

“MAQIS sentiasa melakukan pemeriksaan keluaran pertanian di setiap pintu masuk negara bagi memastikan tumbuhan, haiwan, karkas, ikan, keluaran pertanian dan mikroorganisma yang diimport ke negara ini bebas ancaman perosak, penyakit dan bahan cemar, serta mematuhi syarat dan peraturan yang ditetapkan kerajaan,” katanya.


Lebih 1,000 pelancong antarabangsa dijangka tiba esok – Nancy

KUALA LUMPUR, 31 Mac – Lebih 1,000 pelancong antarabangsa dijangka tiba di negara ini pada hari pertama peralihan Malaysia ke fasa endemik, esok.

Menteri Pelancongan, Seni dan Budaya (MOTAC) Datuk Seri Nancy Shukri berkata ketibaan esok kebanyakannya adalah dari negara jiran Singapura, melalui pelbagai pintu masuk antarabangsa, menerusi jalan udara atau darat dan persediaan telah dilakukan untuk menerima mereka.

“Kami teruja untuk esok.. kami juga telah bersedia untuk menghadapi sebarang cabaran. Saya gembira mendengar bahawa pagi tadi agensi-agensi kami seperti Tourism Malaysia dan kementerian lain juga mengadakan mesyuarat untuk bersiap sedia.

“Jadi, bukan sahaja MOTAC, malah kementerian lain juga sedang bersiap sedia untuk menerima pelancong bagi memastikan semuanya baik dengan prosedur operasi standard (SOP) dan juga jika terdapat apa-apa yang perlu diselesaikan di lapangan terbang, semua mereka telah bersedia,” katanya.

Beliau berkata demikian pada sidang media selepas menyaksikan majlis menandatangani Memorandum Kerjasama (MoC) antara Tourism Malaysia dengan Visa Malaysia (Visa) untuk kempen ‘Home Away from Home’ hari ini.

Terdahulu dalam ucapan beliau, Nancy berharap kerjasama strategik itu akan mencerminkan Dasar Pelancongan Negara terutama dalam meletakkan Malaysia sebagai destinasi pelancongan 10 teratas global dalam kedua-dua aspek kedatangan dan resit.

Menerusi MoC tersebut, Visa akan menawarkan Tourism Malaysia akses kepada data analitiknya dan pandangan terperinci untuk lebih memahami keutamaan pengembara apabila mereka memasuki negara ini.

Selain itu, Visa akan memperkenalkan Program Peniaga Pilihan Visa (VPM) yang membolehkan pemegang kad Visa mempunyai akses kepada tawaran eksklusif untuk penempatan, tiket penerbangan, menjamu selera, beli-belah dan kesihatan perubatan


Sekatan sementara penerbangan keluar masuk dari India mulai 28 April

KUALA LUMPUR 26 April. – Kerajaan hari ini bersetuju untuk melaksanakan sekatan sementara penerbangan keluar masuk dari India ke negara ini bermula 28 April bagi mencegah kemasukan varian baharu COVID-19 dari negara terbabit.

Menteri Kanan (Keselamatan) Datuk Seri Ismail Sabri Yaakob berkata, pengembara yang memulakan perjalanan dari mana-mana destinasi di India sama ada menaiki penerbangan secara terus atau transit untuk ke Malaysia adalah dilarang memasuki negara ini.

“Larangan ini turut terpakai bagi penumpang yang transit di Malaysia untuk ke negara ketiga, bagaimanapun pengecualian hanya akan diberikan kepada warganegara Malaysia sahaja.

“Kapal yang mempunyai sejarah perjalanan dari India dalam tempoh 14 hari tidak dibenarkan prosedur signoff di Malaysia kecuali kru warganegara Malaysia yang wajib menjalani perintah kuarantin 14 hari,” katanya dalam kenyataan.

Beliau berkata sekatan sementara juga dilakukan terhadap pekerja asing dari negara itu yang memegang pas lawatan kerja sementara (PLKS) masih sah laku, serta penuntut antarabangsa warganegara India dan pelawat perniagaan antarabangsa.

Ismail Sabri berkata warga Malaysia termasuk pelajar dan pekerja serta pasangan dan anak kepada warganegara Malaysia yang tinggal di India, serta kumpulan keagamaan yang berada di negara itu dibenarkan memasuki Malaysia dengan prosedur kuarantin wajib 14 hari di stesen kuarantin yang diwartakan.


Pokok tumbang sebabkan laluan di AMJ sesak

MERLIMAU 3 Mei – Pengguna Lebuh Alor Gajah- Melaka Tengah- Jasin (AMJ) arah Batu Gajah Merlimau, di sini, cemas selepas sebatang pokok besar di bahu jalan tiba-tiba tumbang, sekali gus menghalang laluan berkenaan.

Kejadian yang dikatakan berlaku kira-kira jam 1.30 tengah hari itu mengakibatkan berlakunya kesesakan sebelum sepasukan pegawai dan anggota Jabatan Bomba dan Penyelamat Malaysia (JBPM) Melaka tiba untuk melakukan operasi mengalihkan serta pembersihan.

Katanya, susulan itu sebuah jentera bomba dari Balai Bomba dan Penyelamat (BBP) Merlimau bersama tujuh anggota bergegas ke lokasi kejadian bagi melakukan operasi pembersihan.

Menurutnya, terdahulu sebuah jentera bomba dari BBP Cheng turut keluar melakukan operasi pembersihan pokok tumbang di Lebuh Sungai Udang-Paya Rumput- Ayer Keroh (SPA) Bertam Ulu, kira-kira jam 8.20 pagi.


Pelajar perubatan wajib penuhi syarat minimum untuk lanjut pelajaran ke Mesir

KUALA LUMPUR 24 Jun – Warganegara Malaysia yang ingin melanjutkan pelajaran perubatan di tujuh universiti di Mesir, wajib memenuhi syarat kelayakan minimum kemasukan yang ditetapkan kerajaan Malaysia.

Ketua Pengarah Kesihatan, Tan Sri Dr Noor Hisham Abdullah berkata, mesyuarat Majlis Perubatan Malaysia (MPM) ke-407 pada 22 Jun lalu menetapkan syarat kelayakan minimum sekurang-kurangnya lepasan matrikulasi/asasi/prauniversiti atau Sijil Tinggi Persekolahan Malaysia (STPM)/A-Level atau lain-lain peperiksaan yang setara dengannya.

Dr Noor Hisham yang juga Presiden Majlis Perubatan Malaysia (MPM) memaklumkan bahawa MPM menerima pemakluman berhubung pengurangan tempoh pengajian dari enam tahun kepada lima tahun pengajian bagi kesemua tujuh universiti Mesir yang diiktiraf oleh MPM, seperti yang tersenarai dalam Jadual Kedua Akta Perubatan 1971 (Pindaan 2012).

“Beberapa siri perbincangan diadakan oleh MPM bersama pelbagai pihak termasuk pihak Kementerian Pengajian Tinggi (KPT) Mesir,” katanya dalam kenyataan hari ini.

Menurut kenyataan itu, mesyuarat berkenaan turut bersetuju sekiranya syarat kemasukan minimum tidak dipenuhi, bakal graduan daripada universiti itu mungkin berhadapan masalah untuk berdaftar bersama MPM.

Katanya MPM juga akan mempertimbangkan untuk mengeluarkan universiti-universiti berkenaan daripada senarai universiti yang diiktiraf dalam Jadual Kedua Akta Perubatan 1971 (Pindaan 2012) sekiranya perkara itu berlanjutan.

Sehubungan itu, MPM meminta kerjasama semua pihak terutamanya badan pemberi biasiswa atau bantuan pendidikan untuk memastikan syarat itu dipatuhi supaya sebarang kesulitan dapat dielakkan bagi pelajar untuk berdaftar dengan MPM selepas tamat pengajian.


Five hours to clean up chemical waste spillage at hospital clinical waste store

MELAKA June 10 – Firemen took nearly five hours to clean up chemical waste leaking from its container, at a clinical waste storage in Hospital Melaka, here yesterday.

It was believed that one of the staff in the store was referred to the hospital for treatment due to breathing difficulty.

Melaka Fire and Rescue Department Hazardous Materials Unit (Hazmat) Expert, Zulkhairani Ramli said that the Ayer Keroh Fire Station received an emergency call at 5.37PM informing that there was chemical waste spilt out from its container while being transferred.

“22 members of the Hazmat team was dispatched to the scene to control the incident,” he told reporters at the scene yesterday.

He added that the team took almost five hours to clean up the affected areas and the operation ended at 10PM.


Stesen minyak, restoran, kedai serbaneka dibenar beroperasi dari 6 pagi hingga 12 tengah malam

KUALA LUMPUR 21 Sept. – Lanjutan waktu operasi bagi perkhidmatan stesen minyak, restoran, kedai makan dan kedai serbaneka dibenarkan dari 6 pagi hingga 12 tengah malam untuk semua fasa kecuali di kawasan Perintah Kawalan Pergerakan Diperketatkan.

Menteri Kanan Pertahanan Datuk Seri Hishammuddin Tun Hussein berkata, cadangan itu dipersetujui pada mesyuarat kedua Menteri Kuartet COVID-19 hari ini dan akan disyor kepada Jawatankuasa Khas Pengurusan Pandemik COVID-19 yang dipengerusikan Perdana Menteri Datuk Seri Ismail Sabri Yaakob esok.

“Mesyuarat juga memberi fokus kepada penambahbaikan prosedur operasi standard (SOP) dengan usaha mempermudah 181 SOP kepada 10 sahaja agar berjalan dengan baik sekali gus memberi keyakinan ia dapat diselesaikan seperti dirancang pada permulaan Oktober,” katanya dalam sidang media di bangunan Parlimen hari ini.

Hishammuddin berkata, pelbagai faktor perlu dipertimbang termasuk jumlah peratusan vaksinasi dan kemampuan hospital di negeri dalam menangani COVID-19 sekiranya berlaku perkara yang tidak diingini.

Beliau berkata risiko penularan wabak COVID-19 juga perlu dilihat jika perjalanan secara besar-besaran dibenarkan terutama bagi mereka yang berada di kawasan berisiko.

“Saya harap semua tahu kita bukan sahaja serius tetapi kita juga bertanggungjawab untuk memastikan apabila kita buat kelonggaran, kita lakukannya dalam keadaan selamat dan bertanggungjawab,” katanya yang menggunakan slogan #reopeningsafely berhubung isu kebenaran rentas negeri.

Hishammuddin berkata, pada akhirnya, akan ada sinar di hujung terowong namun rakyat perlu memberi masa kepada kerajaan dalam membuat keputusan berhubung perkara itu.

Beliau berkata buat masa ini, kerajaan telah memberikan kelonggaran berkaitan rentas negeri seperti projek rintis gelembung pelancongan Langkawi dan pasangan jarak jauh yang telah lengkap vaksinasi.

“Menuju fasa endemik, lebih banyak kelonggaran akan diberikan kepada rakyat. Saya berharap rakyat tidak leka sebaliknya kekal berdisiplin dalam mengamalkan SOP serta mematuhi garis panduan yang ditetapkan,” katanya.


RM1 juta untuk bantu urus mayat selain Islam di PUSARA HKL

PUTRAJAYA, 7 Ogos – Kementerian Perpaduan Negara (KPN) dengan kerjasama Kementerian Perumahan dan Kerajaan Tempatan (KPKT) akan menyediakan bantuan kewangan RM1 juta bagi membantu menguruskan mayat warga tempatan selain Islam di Pusat Sehenti Sementara Hospital Kuala Lumpur (PUSARA HKL).

KPN berkata RM500,000 disediakan di bawah Unit Transformasi Masyarakat India Malaysia (MITRA) bagi pengurusan mayat selain Islam kaum India manakala RM500,000 lagi di bawah Program Pembangunan Kampung Baru bagi pengurusan mayat selain Islam, kaum Cina.

KPN berkata keupayaan kewangan untuk membayar kos perkhidmatan pengurusan mayat, khususnya dari kalangan B40 dan kekurangan sumber manusia untuk menguruskan mayat termasuk urusan penyelarasan dengan waris adalah antara punca kelewatan pengurusan mayat di PUSARA HKL.

Ini susulan tinjauan dan maklum balas yang diterima ketika Menteri Perpaduan Negara Datuk Halimah Mohamed Sadique yang turun padang untuk melihat sendiri situasi di PUSARA HKL pada Khamis lepas.

Katanya bagi mendapatkan maklumat yang lebih jelas berhubung proses pengurusan mayat di PUSARA HKL, KPN telah mengadakan mesyuarat dengan Pusat Krematorium swasta, Persatuan Perkuburan Cina dan India serta pengendali perkhidmatan pengurusan mayat.

KPN juga menjalinkan kerjasama dengan dua badan bukan kerajaan (NGO) iaitu Malaysian Society for Disaster Victim Identification (MSDVI) dan Yayasan Prihatin Wilayah (PRIVO), melibatkan 60 orang sukarelawan bagi membantu melicinkan urusan logistik di pihak PUSARA HKL.

“Datuk Halimah berharap melalui insiatif yang diambil oleh KPN MSDVI dan PRIVO ini akan dapat membantu PUSARA HKL dalam pengurusan mayat warga tempatan selain Islam yang berada di dalam penyimpanan bilik mayat,” katanya.


Usul pemilihan Speaker antara fokus Dewan Rakyat hari ini

KUALA LUMPUR, 13 Julai – Persidangan Dewan Rakyat yang membuka tirai hari ini bakal tertumpu kepada usul mengosongkan jawatan Yang Dipertua dewan dan timbalannya yang dijangka menghangatkan suasana hari pertama Mesyuarat Kedua Penggal Ketiga, Parlimen ke-14.

Usul itu adalah untuk Yang Dipertua dewan, Tan Sri Mohamad Ariff Md Yusof dan timbalannya, Nga Kor Ming mengosongkan jawatan mereka.

Menurut Aturan Urusan Mesyuarat di laman rasmi Parlimen, Perdana Menteri Tan Sri Muhyiddin Yassin dijangka membentangkan usul bagi memilih bekas Pengerusi Suruhanjaya Pilihan Raya (SPR), Datuk Azhar Azizan Harun sebagai Yang Dipertua dan Ahli Parlimen Pengerang, Datuk Seri Azalina Othman Said sebagai Timbalan Yang Dipertua mengikut Peraturan Mesyuarat 4(1) Peraturan-Peraturan Majlis Mesyuarat Dewan Rakyat.

Perdana Menteri turut dijangka mencadangkan enam ahli Dewan Rakyat dilantik sebagai Ahli Jawatankuasa Pemilih di bawah Peraturan Mesyuarat 76 untuk tempoh Parlimen Keempat Belas.

Menurut laman rasmi Parlimen, keenam-enam mereka yang dicadangkan adalah Datuk Seri Mohamed Azmin Ali (Bersatu-Gombak); Datuk Seri Hamzah Zainudin (Bersatu-Larut); Datuk Seri Dr Ahmad Zahid Hamidi (BN-Bagan Datuk); Datuk Seri Fadillah Yusof (GPS-Petra Jaya); Datuk Seri Abdul Hadi Awang (PAS-Marang) dan Datuk Seri Anwar Ibrahim (PKR-Port Dickson).

Persidangan Dewan Rakyat yang kebiasaannya bermula tepat jam 10 pagi akan dimulakan dengan sesi Pertanyaan-Pertanyaan Bagi Jawab Lisan dan disusuli usul menjunjung kasih dan perbahasan titah diraja.

Persoalan berkaitan kedudukan ekonomi semasa, prestasi pertumbuhan ekonomi negara dan kadar pengangguran masa kini yang akan diajukan oleh Rubiah Wang (GPS-Kota Samarahan) kepada Perdana Menteri merupakan antara tumpuan pada sesi Pertanyaan-Pertanyaan Bagi Jawab Lisan.

Tidak kurang menariknya soalan oleh Wan Hassan Mohd Ramli (PAS-Dungun) yang meminta Menteri Sains, Teknologi dan Inovasi menjelaskan program yang disediakan oleh Agensi Nuklear Malaysia dalam usaha meningkatkan kemahiran teknikal berteraskan sains dan teknologi nuklear kepada rakyat yang terkesan akibat pandemik COVID-19.

Datuk Seri Dr Wan Azizah Wan Ismail (PKR-Pandan) turut dijangka mengemukakan soalan mengenai persediaan dan tindakan kementerian dalam menangani dan mengukuhkan keselamatan siber negara, selain pertanyaan penglibatan Malaysia dalam usaha sama sektor perkhidmatan kesihatan bersama negara-negara lain bagi mengekang COVID-19 yang bakal diajukan oleh Nik Mohamad Abduh Nik Abdul Aziz (PAS-Bachok).

Mesyuarat Pertama Penggal Ketiga, Parlimen ke-14 telah diadakan selama sehari pada 18 Mei lepas yang hanya melibatkan titah ucapan pembukaan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Persidangan Dewan Rakyat kali ini akan berlangsung selama 25 hari sehingga 27 Ogos 2020 berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19.

Ia termasuk pemakaian pelitup separuh muka, penyediaan dan penggunaan cecair pembasmi kuman serta jarak sosial satu meter antara tempat duduk ahli Parlimen semasa persidangan berlangsung seperti yang diputuskan Mesyuarat Khas Menteri-Menteri Mengenai Pelaksanaan Perintah Kawalan Pergerakan.- BERNAMA


Mini Malaysia kembali ‘bernafas’

AYER KEROH 11 Okt – Sekian lama menyepi tanpa pengunjung Mini Malaysia & ASEAN Cultural Park (MMACP) diibaratkan seperti kembali ‘bernafas’ dengan kehadiran pengunjung hari ini.

“Tapi sekarang dah boleh rentas negeri, kita sasarkan hujung minggu ini seramai 200 pengunjung sehari pada hari Sabtu dan Ahad,” katanya kepada MHI.

“Buat masa ini kami masih membuat persediaan untuk menerima kedatangan pengunjung. Sekiranya nak masuk taman mini ini, kita perlu ikut prosedur operasi standard (SOP) yang ditetapkan seperti lengkap dua dos vaksin.


COVID-19: Pemantauan pesakit tidak bergejala guna MySejahtera secara keseluruhan

Ketua Pengarah Kesihatan Tan Sri Dr Noor Hisham Abdullah berkata ia melibatkan laporan kendiri Home Assessment Tool (HAT), notifikasi peringatan untuk menjawab HAT, notifikasi individu yang melaporkan tanda amaran serta notifikasi kepada individu yang layak mendapat rawatan ubat antiviral Paxlovid.

Beliau berkata ini susulan penamatan perkhidmatan Automated Voice Recording (Robocall) untuk kumpulan individu yang belum menjawab soalan HAT dalam aplikasi MySejahtera.

“Kementerian Kesihatan Malaysia (KKM) mengingatkan semua individu terutama mereka yang disahkan positif untuk mengaktifkan fungsi notifikasi aplikasi MySejahtera dalam telefon pintar masing-masing bagi memastikan mekanisme pemantauan kendiri ini berfungsi dengan baik,” katanya dalam kenyataan.

Dr Noor Hisham berkata pemantauan pesakit COVID-19 secara maya akan diteruskan oleh pasukan petugas di CAC dan Fever Centre Klinik Kesihatan, selain CPRC di peringkat negeri akan terus bertanggungjawab memantau situasi COVID-19 di negeri masing-masing.

Beliau berkata pemberian Perintah Pengawasan dan Pemerhatian di Rumah (HSO) dan Perintah Pelepasan (RO) secara digital juga diteruskan seperti biasa menerusi aplikasi MySejahtera.

Dalam pada itu, Dr Noor Hisham berkata bilangan kes harian baharu COVID-19 pada Minggu Epidemiologi ke-52 (ME52/2022) iaitu 25 hingga 31 Dis lepas merekodkan penurunan sebanyak 36.1 peratus dengan 3,767 kes berbanding 5,894 kes pada ME51/2022.

Beliau berkata bilangan kes tempatan menunjukkan penurunan 36.5 peratus iaitu daripada 5,880 kes kepada 3,735 kes, manakala bilangan kes import meningkat daripada 14 kes kepada 32 kes atau peningkatan sebanyak 129.6 peratus.

Dr Noor Hisham berkata bilangan kes kematian turut berkurangan sebanyak 29 peratus iaitu 22 kes pada minggu itu berbanding 31 kes pada minggu sebelumnya.

“Purata kes aktif setiap hari bagi ME52/2022 menurun sebanyak 14.7 peratus iaitu 14,580 kes kepada 12,433 kes,” katanya dan menambah purata nilai kadar kebolehjangkitan (RT) pada minggu berkenaan adalah 0.79.


Shamsul Anuar letak jawatan menteri

PUTRAJAYA 3 Ogos – Ahli Parlimen Lenggong, Datuk Seri Dr Shamsul Anuar Nasarah hari ini mengumumkan peletakan jawatan sebagai Menteri Tenaga dan Sumber Asli.

Pertama saya merakamkan ucapan terima kasih kepada YAB Perdana Menteri kerana saya diberikan peluang berkhidmat sebagai Menteri Tenaga Dan Sumber Asli dan pastinya pimpinan UMNO yang mencadangkan saya sebagai Menteri Kerajaan Persekutuan.

2. Mengambil kira beberapa keputusan dan pendirian parti. Maka, sebagai ahli UMNO yang patuh dan setia kepada parti. Saya dengan ini meletak jawatan sebagai Ahli Jemaah Menteri Kerajaan Persekutuan.

3. Saya ucapkan terima kasih kepada semua pihak dan kepada semua warga Kementerian Tenaga Dan Sumber Asli. Tumpuan saya selepas ini ialah memberikan fokus kepada tugas sebagai Ahli Parlimen Lenggong dan membantu memperkuat parti dalam menghadapi situasi politik yang semakin mencabar.


Tujuh kejadian tanah runtuh dilaporkan hari pertama 2022

KUALA LUMPUR, 1 Jan – Tujuh kejadian tanah runtuh melibatkan enam di Selangor dan satu di Negeri Sembilan telah dilaporkan Jabatan Mineral dan Geosains (JMG) sehingga 10 pagi, pada hari pertama tahun ini.

Agensi Pengurusan Bencana Negara (NADMA) menerusi kenyataan hari ini memaklumkan, pertambahan itu menjadikan jumlah keseluruhan sebanyak 140 kejadian tanah runtuh di seluruh negara berlaku sepanjang Monsun Timur Laut (MTL).

“JMG telah memaklumkan kejadian tanah runtuh di kawasan seliaan masing-masing kepada semua pihak berkuasa tempatan (PBT) untuk mengemukakan laporan kepada JMG Negeri, bagi inventori tanah runtuh sepanjang MTL 2021/2022,” menurut kenyataan dikeluarkan NADMA itu.

Agensi itu memaklumkan Jabatan Kerja Raya (JKR) melaporkan kejadian bencana di 53 buah lokasi merangkumi banjir, cerun runtuh, jalan runtuh, jalan mendap, jambatan rosak atau runtuh, setakat 10 pagi ini.

Mengenai status terkini infrastruktur komunikasi yang terjejas susulan bencana banjir, Suruhanjaya Komunikasi dan Multimedia Malaysia (MCMC) memaklumkan sejumlah 1,007 daripada 1,039 infrastruktur komunikasi telah dibaik pulih, iaitu 96 peratus daripada jumlah keseluruhan lokasi terjejas.

MCMC memaklumkan berdasarkan data kumulatif bermula 19 Dis, baki 32 lokasi struktur komunikasi masih dalam proses baik pulih, manakala infrastruktur komunikasi yang telah dibaik pulih sepenuhnya dilaporkan di Kuala Lumpur, Putrajaya, Port Dickson, Rembau, Seremban, Pekan, Raub, Kuala Langat, Kuala Selangor dan Gombak.

Selain itu, NADMA memaklumkan setakat semalam (30 Dis), Kementerian Perumahan dan Kerajaan Tempatan melaporkan SW Corp Malaysia telah selesai melakukan kerja-kerja pembersihan di 85 peratus kawasan yang terjejas banjir di lima negeri.

Negeri terlibat adalah Pahang, Melaka, Negeri Sembilan, Kuala Lumpur dan Selangor dengan anggaran jumlah sisa di tapak transit adalah 2,269 tan dan di tapak pelupusan lain sebanyak 4,142 tan, melibatkan 2,286 pekerja dan 908 jentera bagi kerja pembersihan.

Sementara itu, susulan kemas kini Amaran Cuaca Berterusan Buruk oleh Jabatan Meteorologi Malaysia (MetMalaysia), Notis Kesiapsiagaan Operasi Bencana yang dikemas kini telah dikeluarkan oleh Pusat Kawalan Bencana Negara (NDCC).

“Semua Jawatankuasa Pengurusan Bencana Peringkat Negeri/Daerah hendaklah diaktifkan serta meningkatkan tahap kesiapsiagaan bagi menghadapi bencana yang bakal berlaku terutama di kawasan yang berisiko tinggi.

“Pihak Jawatankuasa Pengurusan Bencana Peringkat Negeri/Daerah juga dimohon untuk memastikan setiap pusat pemindahan dilengkapi dengan keperluan asas dan Pos Kawalan Tempat Kejadian (PKTK) mempunyai segala aset pengoperasian yang mencukupi serta berada di dalam keadaan yang baik dan bersedia untuk digunakan,” menurut kenyataan itu lagi.

NADMA juga memaklumkan MET Malaysia dan Jabatan Pengairan dan Saliran akan memberi pemakluman awal yang dikemas kini dari semasa ke semasa agar semua Pusat Kawalan Operasi Bencana (PKOB) dapat bersiap siaga.- BERNAMA


BN dijangka ulangi kemenangan Melaka pada PRN Johor

KUALA LUMPUR 26 Feb – Barisan Nasional (BN) dijangka mampu mengulangi kemenangan besarnya dalam Pilihan Raya Negeri (PRN) Melaka  20 Nov tahun lalu, pada PRN Johor yang dijadualkan 12 Mac depan.

Beberapa penganalisis dan pemerhati politik berpendapat, antara faktor penyumbang yang mampu memberi kemenangan kepada BN pada PRN Johor itu ialah, pengalaman dan pencapaian gabungan itu dalam menerajui negara sejak merdeka selain pemimpin yang stabil diperlukan oleh rakyat di negeri itu.

Profesor Fakulti Sains Sosial dan Kemanusiaan, Universiti Teknologi Malaysia (UTM) Prof Dr Kassim Thukiman berkata kepimpinan Menteri Besar Johor Datuk Seri Hasni Mohammad, merupakan lanjutan daripada kesinambungan kepimpinan lalu, serta berusaha meletakkan Johor sebagai sebuah negeri yang maju setaraf dengan Singapura.

“Kepimpinan BN dengan kekuatan pengalaman mereka mentadbir kerajaan dan didokong oleh pegawai tadbir negeri, sudah menampakkan impak dalam pembangunan di Johor.

“Dalam Pelan Pembangunan Mampan Johor, bukan sahaja tertumpu di kawasan Iskandar Malaysia tetapi hampir setiap daerah ada perkara (pembangunan) penting perlu dibangunkan,” katanya ketika membincangkan topik  ‘PRN Johor: Calon dan Kempen’ menerusi rancangan Ruang Bicara Bahas yang disiarkan Bernama TV malam ini.

Menurutnya, pengundi memerlukan pemimpin yang boleh menjiwai kehendak rakyat, selain melihat PRN Johor itu sebagai sebuah usaha untuk menyuburkan semangat demokrasi, dalam membina sebuah negara bangsa.

Sementara itu, Felo Kanan Akademi Penyelidikan Strategik Nusantara (NASR) Azmi Hassan, berkata pengundi Johor memerlukan sebuah kerajaan yang stabil dan mengakui BN berupaya memenuhi kehendak mereka itu.

Menurutnya rakyat Johor juga mahukan sebuah kerajaan yang dipimpin oleh seorang Menteri Besar seperti Hasni, yang mementingkan kepentingan negeri dan rakyat Johor.

“Hasrat pengundi Johor mahukan Menteri Besar yang pentingkan negeri Johor…Jadi, saya jangkakan keputusan di (PRN) Melaka akan di berulang kembali di Johor,” katanya.


Urusan pindah nama koperasi dipermudah-Wan Junaidi

ALOR GAJAH 21 Mac. – Urusan memindahkan nama satu-satu koperasi kini dipermudah selepas pindaan Akta Koperasi 1993 diluluskan di Parlimen Disember lalu.

Menteri Pembangunan Usahawan dan Koperasi Datuk Seri Dr Wan Junaidi Tuanku Jaafar berkata menerusi pindaan itu, mana-mana koperasi hanya perlu memaklumkan sahaja kepada Suruhanjaya Koperasi Malaysia (SKM) berbanding perlu mendapatkan kebenaran daripada agensi tersebut sebelum ini.

“Ia akan memudahkan urusan pihak koperasi untuk memindahkan nama lama kepada nama baharu tanpa perlu kebenaran daripada SKM,” katanya kepada pemberita pada Majlis Perasmian Pembukaan Pejabat SKM Cawangan Masjid Tanah di sini, hari ini.

Hadir sama Timbalannya Datuk Mas Ermieyati Samsudin dan Exco Pertanian, Pembangunan Usahawan, Koperasi dan Industri Asas Tani negeri Datuk Norhizam Hassan Baktee.

Mengulas lanjut, Wan Junaidi berkata akta yang mula berkuat kuasa pada 1 Mac lalu juga memberi kelonggaran kepada mana-mana pihak untuk menubuhkan koperasi dengan penyertaan 20 orang sahaja berbanding 50 orang sebelum ini.

Beliau berkata bagi golongan profesional pula, hanya lima individu diperlukan bagi menubuhkan koperasi, dengan akta yang dipinda tersebut memberi kemudahan pentadbiran kepada satu-satu koperasi.

“Bagi koperasi biasa, sekurang-kurangnya 25 orang diperlukan untuk tandatangan minit mesyuarat namun di bawah pindaan akta ini, hanya 10 orang sahaja diperlukan manakala bagi koperasi profesional pula, hanya dua orang diperlukan untuk tujuan pengesahan minit mesyuarat berkenaan.

Kementeriannya, menerusi SME Corp dan Tabung Ekonomi Kumpulan Usaha Niaga (TEKUN) Nasional turut menyampaikan pembiayaan kepada 15 usahawan SME Corp di bawah Program Peningkatan Enterprise Bumiputera (BEEP) dan Tunas Usahawan Belia Bumiputera (TUBE) serta 10 usahawan TEKUN Nasional di bawah Program Skim Pembiayaan Informal, dengan jumlah pembiayaan masing-masing berjumlah RM1.2 juta dan RM50,000.


RM100 juta kepada penggiat seni dan karyawan

PUTRAJAYA 28 Jun – Kerajaan memperuntukkan RM100 juta menerusi kemudahan pembiayaan dan sokongan bantuan kewangan kepada lebih 8,000 penggiat seni tempatan.

Perdana Menteri, Tan Sri Muhyiddin Yassin berkata, kerajaan mendengar keluhan penggiat seni dan karyawan tanah air yang terkesan akibat pelaksanaan Perintah Kawalan Pergerakan (PKP) yang tidak membenarkan golongan itu terlibat dalam sebarang aktiviti seni dan persembahan.

“Bagi membantu lebih 8,000 penggiat seni dan terus menyokong industri seni dan kreatif tempatan, kerajaan akan memperuntukkan bantuan itu dalam bentuk kemudahan pembiayaan dan sokongan bantuan kewangan.

“Insentif itu turut melibatkan caruman perlindungan di bawah PERKESO (Pertubuhan Keselamatan Sosial) serta perolehan produk bagi tujuan produksi di televisyen, radio dan penciptaan lagu,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) bernilai RM150 bilion.


10 lelaki ditahan ‘perang’ bunga api

SEREMBAN, 7 Mei – Polis menahan 10 lelaki awal pagi tadi dipercayai melakukan gaduh gempar menggunakan bunga api sesama sendiri di Taman Bandar Prima Senawang di sini seperti tular dalam laman sosial Facebook.

Ketua Polis Daerah Seremban ACP Nanda Maarof berkata kesemua individu berusia 19 hingga 42 tahun itu ditahan pada 4.40 pagi di sekitar daerah ini dan direman selama tiga hari sehingga 9 Mei.

“Turut dirampas sejumlah besar bunga api dan mercun dengan siasatan lanjut masih dijalankan. Satu kertas siasatan dibuka dan kes disiasat di bawah Seksyen 148 Kanun Keseksaan dan Seksyen 6 Akta Bahan Letupan 1957,” katanya dalam kenyataan hari ini.

Semalam, tular satu video berdurasi 29 saat di Facebook yang memaparkan sekumpulan lelaki melakukan gaduh gempar menggunakan bunga api sesama sendiri. – BERNAMA


Isu vaksin: Khairy fail saman fitnah terhadap Lokman Adam, Ustaz Abu Syafiq

KUALA LUMPUR, 3 Feb – Menteri Kesihatan Khairy Jamaluddin memfailkan saman fitnah terhadap Datuk Lokman Noor Adam dan Mohd Rasyiq Mohd Alwi atau dikenali sebagai Ustaz Abu Syafiq berhubung vaksin COVID-19 yang dimuat naik di media sosial.

Khairy, 46, selaku plaintif memfailkan dua saman itu secara berasingan di Mahkamah Tinggi di sini, menerusi Tetuan Rashid Zulkifli pada 25 Jan lepas, dengan menamakan Lokman, 49, dan Mohd Rasyiq, 41, sebagai defendan.

Berdasarkan pernyataan tuntutan, Khairy yang juga Ahli Parlimen Rembau memfailkan saman itu atas kapasiti peribadi mendakwa Lokman telah memfitnahnya menerusi dua video serta memuat naik gambar di Facebook ‘Lokman Noor Adam Official’ pada 6 Jan lepas, membuat kenyataan menerusi dua siaran langsung di Facebook itu dan Youtube ‘Lokman Adam’ pada 10 Jan.

Khairy mendakwa Mohd Rasyiq memfitnahnya dengan membuat empat kenyataan fitnah, menyiarkan tiga video dan gambar di Instagram ‘Ustaz Abu Syafiq’ pada 20 Okt tahun lepas, 6 dan 10 Jan lalu.

Dakwa plaintif, kenyataan fitnah dalam dua saman itu membawa maksud antaranya beliau berbohong dan menipu orang ramai dengan mendakwa dia telah diberi vaksin COVID-19 serta menerima dos ketiga serta memalsukan maklumat berkenaan status vaksinasi.

Menurut plaintif, penerbitan fitnah itu menyebabkan reputasi dan integritinya terjejas teruk serta mengurangkan kepercayaan serta keyakinan orang ramai terhadapnya sama ada melalui kapasiti peribadi dan profesional selain menyebabkan reputasinya direndahkan dalam kalangan masyarakat yang berfikiran waras.

Plaintif juga mendakwa penerbitan fitnah itu adalah bertentangan dengan kepentingan awam dan ia mengganggu usaha serta semua yang terbabit dengan Kementerian Kesihatan Malaysia (KKM) dan kerajaan dalam perjuangan menentang COVID-19, menjejaskan tindak balas masyarakat terhadap pandemik dan menjejaskan data serta fakta rasmi yang diberikan oleh KKM kepada orang ramai.

Oleh itu, plaintif memohon suatu perintah injunksi supaya kedua-dua defendan memadam kenyataan dan video bersama-sama kapsyen, tajuk dan komen dalam tempoh 24 jam dan suatu injunksi menghalang defendan daripada menerbitkan semula hantaran itu.

Plaintif juga memohon defendan-defendan untuk memadam kenyataan fitnah yang diterbitkan semula di semua portal berita serta akaun media sosial dalam tempoh 24 jam.

Plaintif juga menuntut kedua-dua defendan membayar ganti rugi am yang akan ditaksir oleh mahkamah, ganti rugi teladan, teruk, faedah, permohonan maaf daripada defendan-defendan yang dimuat naik di media sosial serta relif lain yang difikirkan wajar oleh mahkamah.


Tun Juhar dilantik semula TYT Sabah bagi penggal keempat

KUALA LUMPUR, 23 Dis – Tun Juhar Mahiruddin hari ini menerima Surat Cara Pelantikan bagi menyambung khidmatnya sebagai Yang Dipertua Negeri Sabah bagi tempoh dua tahun daripada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara, di sini.

Lantikan penggal keempat bagi Juhar sebagai Yang Dipertua Negeri Sabah itu adalah dari 1 Jan 2023 hingga 31 Dis 2024, sekali gus menyaksikan beliau memegang jawatan itu lebih 10 tahun sejak pelantikan pada 1 Jan 2011.

Istiadat pengurniaan itu berlangsung di Singgahsana Kecil, Istana Negara, yang turut disaksikan Perdana Menteri Datuk Seri Anwar Ibrahim dan Timbalan Perdana Menteri Datuk Seri Dr Ahmad Zahid Hamidi.

Istiadat itu turut dihadiri Ketua Setiausaha Negara Tan Sri Mohd Zuki Ali, Ketua Polis Negara Tan Sri Acryl Sani Abdullah Sani serta Yang Dipertua Dewan Negara Tan Sri Dr Rais Yatim.

Dewan Undangan Negeri (DUN) Sabah pada Disember 2018 meluluskan pindaan Rang Undang-Undang Perlembagaan Negeri Sabah bagi menghapuskan tempoh perkhidmatan Yang Dipertua Negeri (TYT) Sabah yang sebelum ini dihadkan kepada dua penggal.

Berkelulusan Ijazah Sarjana Muda Undang-undang dari Wolverhampton Polytechnic, England, Juhar pernah menyandang jawatan selaku Speaker DUN Sabah pada 2002 hingga 2010, dan juga Timbalan Yang Dipertua Dewan Rakyat dari 1990 hingga 1999.


Program pembasmian kemiskinan ambil kira pelbagai faktor – Muhyiddin

KUALA LUMPUR, 7 Sept (Bernama) — Program pembasmian kemiskinan di negara ini dilakukan bukan sahaja mengambil kira soal kaum dan bangsa, tetapi juga fakta-fakta lain dalam usaha mewujudkan peluang yang adil dan saksama kepada semua rakyat.

“Dasar kerajaan Perikatan Nasional adalah untuk melaksanakan program pembasmian kemiskinan secara menyeluruh dan ini mengambil kira perbezaan bumiputera dan bukan bumiputera, wilayah dan bukan wilayah termasuk di Sabah dan Sarawak dengan pelbagai inisiatif yang dilakukan pada masa lepas,” katanya.

Beliau berkata demikian pada persidangan Dewan Negara hari ini bagi menjawab soalan tambahan yang dikemukakan oleh Senator Datuk Razali Idris mengenai inisiatif kerajaan dalam mengatasi masalah kemiskinan di negeri seperti Kelantan, Teregganu, Sabah dan Sarawak.

Muhyiddin berkata penekanan kerajaan kepada usaha membangunkan sosioekonomi bumiputera tidak bermakna kerajaan mengabaikan golongan bukan bumiputera dan kerana itu, kerajaan mewujudkan dasar Wawasan Kemakmuran Bersama yang mengambil kira kepentingan semua kaum.

“Bumiputera adalah sebahagian besar daripada populasi di negara ini iaitu hampir 70 peratus. Ini menyebabkan kerajaan menumpukan kepada mereka demi membangunkan ekonomi negara secara keseluruhan,” katanya.

Perdana menteri bagaimanapun berkata kerajaan sentiasa prihatin dengan masalah setiap kaum dan tidak akan mengabaikan mana-mana golongan, khususnya dalam soal kemiskinan.

“Kita tidak boleh biarkan bukan bumiputera miskin dan hanya Melayu (bumiputera) kita kayakan…tidak boleh. Kita mesti ada satu dasar yang adil untuk semua kaum di negara ini,” katanya.


Hamzah sahkan suara dalam audio tular adalah dirinya

PUTRAJAYA 30 April. – Menteri Dalam Negeri Datuk Seri Hamzah Zainudin hari ini mengesahkan suara dalam audio yang tular berkaitan perjawatan dalam Polis Diraja Malaysia (PDRM) adalah dirinya.

Menurutnya, kandungan percakapan dalam audio tersebut bukanlah satu kesalahan kerana beliau hanya meminta Ketua Polis Negara Tan Sri Abdul Hamid Bador memberi senarai nama untuk dipersembahkan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Itu adalah suara yang benar oleh saya dan saya tidak melakukan apa-apa kesalahan. Yang salahnya adalah orang yang rekod perbualan saya dengan seseorang… itu satu kesalahan,” katanya pada sidang media selepas menyerahkan surat pelantikan Ketua Polis Negara kepada Datuk Seri Acryl Sani Abdullah Sani di sini hari ini.

“Sejak akhir-akhir ini, saya hairan kenapa ada perkara tidak disenangi yang dikeluarkan oleh macam-macam kumpulan yang ada di negara kita (terhadap PDRM),” katanya.

Mengenai siapa yang akan memegang jawatan Timbalan Ketua Polis Negara yang baharu, beliau berkata perkara tersebut akan diputuskan oleh SPP dalam masa terdekat.

Pelantikan Acryl Sani sebagai Ketua Polis Negara ke-13 adalah bagi menggantikan Tan Sri Abdul Hamid Bador yang tamat kontrak pada 3 Mei ini.


Pindaan Akta Pengangkutan Jalan untuk hukuman lebih berat kepada mat rempit

GEORGE TOWN, 9 Ogos – Akta Pengangkutan Jalan 1987 akan dipinda bagi mengenakan hukuman lebih berat kepada mat rempit yang menunggang motosikal secara melulu atau berlumba haram dalam usaha membanteras kegiatan yang berbahaya itu kepada penunggang motosikal dan pengguna jalan raya yang lain.

Ketua Setiausaha Kementerian Pengangkutan Datuk Isham Ishak berkata pindaan itu melibatkan Seksyen 42 Akta Pengangkutan Jalan 1987 yang membabitkan kadar denda yang lebih tinggi, hukuman penjara dan sitaan bengkel yang mengubah suai motosikal mat rempit untuk berlumba haram.

“Kementerian Pengangkutan telah mengadakan perbincangan bersama beberapa agensi kerajaan antaranya Polis Diraja Malaysia (PDRM), Jabatan Pengangkutan Jalan (JPJ) dan Institut Penyelidikan Keselamatan Jalan Raya Malaysia (MIROS) bagi menangani masalah mat rempit yang semakin berleluasa sekarang ini.

Bagi langkah jangka pendek, pihak JPJ bersama PDRM akan meneruskan operasi di lokasi mat rempit berlumba haram dengan menggunakan beberapa strategi baharu,” katanya pada sidang akhbar yang turut dihadiri Pengarah Jabatan Siasatan dan Penguatkuasaan Trafik (JSPT) Bukit Aman Datuk Mat Kasim Karim dan Ketua Polis Pulau Pinang Datuk Mohd Shuhaily Mohd Zain, di Ibu Pejabat Polis Kontijen Pulau Pinang, di sini hari ini.

Mengulas lanjut, Isham berkata bagi langkah jangka panjang, pihaknya akan meminda pindaan Akta Pengangkutan Jalan yang dijangka dibentangkan pada sesi pertama sidang Dewan Rakyat pada tahun depan bagi memberi kuasa kepada PDRM dan JPJ untuk menguatkuasakan akta itu dengan lebih menyeluruh.

Katanya menerusi pindaan akta itu, sebelum ini mereka yang didapati berlumba haram dikenakan saman sebanyak RM300 namun mungkin kadar saman akan dinaikkan sehingga RM5,000 atau RM10,000 dan untuk mengelakkan aktiviti lumba haram itu.

Beliau berkata pihak berkuasa tempatan (PBT) juga mungkin akan diberi kuasa untuk menyita dan menarik balik lesen bengkel yang mengubah suai motosikal bagi kegiatan lumba haram menerusi cadangan pindaan akta berkenaan.

“Selain itu, mereka yang terlibat lumba haram juga bakal dikenakan hukuman penjara, malah ibu bapa kepada remaja yang berusia di bawah 18 tahun yang didapati terlibat di dalam kegiatan lumba haram dan para penyokong serta penonton lumba haram juga akan dikenakan tindakan.

Kami pernah pinda akta berkaitan pemandu mabuk sebelum ini dan ia juga sudah dilaksanakan, nampaknya ia didapati berkesan iaitu dengan mengenakan hukuman lebih berat kepada pesalah memandu dalam keadaan mabuk, jadi pindaan kami harap pindaan ini (mat rempit) juga dapat berjaya,” katanya.

Lima lelaki maut manakala dua penunggang motosikal parah selepas terbabit dalam kemalangan melibatkan beberapa buah motosikal dan dua kereta di Lebuhraya Tun Dr Lim Chong Eu pada pagi 17 Julai lepas.

Kemalangan pada pukul 4 pagi itu dipercayai berlaku akibat kegiatan sekumpulan mat rempit berlumba haram dan siasatan awal di lokasi mendapati, beberapa penunggang motosikal telah hilang kawalan dan merempuh antara satu sama lain dalam kejadian tersebut.


Bapa sahkan penyelam remaja sudah meninggal dunia

MERSING, 9 April – Penyelam remaja warga Belanda Nathen Renze Chesters, 14, yang hilang di Pulau Tokong Sanggol pada Rabu lepas, disahkan telah meninggal dunia selepas tidak dapat bertahan akibat terlalu lemah.

Pengarah Agensi Penguatkuasaan Maritim Malaysia (APMM) Johor Laksamana Pertama Maritim Nurul Hizam Zakaria berkata perkara itu disahkan sendiri oleh bapa mangsa Adrian Peter Chesters.

“Pihak Pusat Penyelaras Mencari dan Menyelamat Maritim (MRSC) Johor Bahru telah memaklumkan kepada pihak berkuasa Indonesia bagi membantu mencari remaja terbabit yang dipercayai telah meninggal dunia dan hanyut ke perairan Indonesia,” menurutnya dalam kenyataan hari ini.

Pada Rabu lepas, empat penyelam warga asing dilaporkan hilang di perairan Pulau Tokong Sanggol, kira-kira sembilan batu nautika dari Tanjung Leman di sini.

Bagaimanapun, jurulatih selam warga Norway Kristine Grodem, 35, ditemukan selamat dalam keadaan terapung lengkap dengan pakaian dan peralatan menyelam oleh sebuah bot tunda yang dalam perjalanan dari Indonesia ke Thailand pada 8.15 pagi Khamis lepas.

Adrian Peters, 46, yang merupakan warga British, dan Alexia Alexandra Molina, 18, seorang warga Perancis, pula ditemukan selamat oleh nelayan tempatan pada kira-kira 1 pagi. – BERNAMA


Polis Johor siasat penipuan tiket bas VTL

Ketua Polis Johor Datuk Kamarul Zaman Mamat berkata siasatan dijalankan susulan laporan yang diterima hari ini berhubung penipuan penjualan tiket itu terhadap pekerja Malaysia di Singapura yang dibeli secara dalam talian dan juga menerusi Facebook.


Pemandu nyaris maut dikelar leher

KUALA LUMPUR 17 April – Seorang pemandu e-hailing nyaris maut akibat dikelar lehernya oleh seorang remaja perempuan di Jalan Kovil Hilir, Jalan Ipoh, di sini.

Ketua Polis Daerah Sentul ACP Beh Eng Lai berkata kejadian pada 2.55 pagi itu, melibatkan penumpang berusia 16 tahun yang dikatakan enggan membayar tambang berjumlah RM400.

Hasil siasatan mendapati pemandu Grabcar berusia 63 tahun itu mengambil remaja terbabit di Sagil, Tangkak, Johor untuk ke Kovil Hilir, Jalan Ipoh, dengan menggunakan aplikasi Mycar setelah remaja itu bersetuju membayar tambang RM400.

“Setelah sampai ke destinasi, suspek enggan membayar kerana tidak mempunyai wang, dan mangsa membuat keputusan untuk menghantar suspek ke balai polis untuk tindakan selanjutnya.

“Oleh kerana takut, suspek bertindak mengelar leher mangsa menggunakan sebilah pisau lipat dan melarikan diri. Suspek juga meninggalkan pisau lipat yang digunakan di dalam kereta mangsa,” katanya dalam kenyataan di sini.

Beliau berkata pemandu Grabcar itu kemudian memandu menuju ke Balai Polis Sentul untuk meminta bantuan dan dihantar ke Hospital Kuala Lumpur dengan ambulans, bagi mendapatkan rawatan lanjut.

Beh berkata bertindak atas siasatan dan risikan rapi, polis menahan remaja yang dipercayai terlibat dalam kes itu di sebuah premis perniagaan di hadapan Maybank Jinjang, pada pukul 4.55 petang ini.

“Suspek yang ditangkap tidak mempunyai sebarang rekod kesalahan jenayah lampau. Polis turut merampas telefon bimbit milik suspek. Kes disiasat di bawah Seksyen 324 Kanun Keseksaan, kerana mendatangkan kecederaan,” katanya.

Dalam pada itu, beliau menasihati orang ramai supaya sentiasa mematuhi undang-undang dan bersama-sama menjaga kesejahteraan serta keharmonian di Kuala Lumpur.- BERNAMA


Atlet 13 tahun dari Nyalas bawa pulang emas untuk Melaka

KUALA LUMPUR 20 September – Melaka membawa pulang pingat emas pertama dalam acara angkat berat Sukan Malaysia (Sukma) 2022 sebentar tadi.


Banjir: 37 kematian, 10 laporan orang hilang di seluruh negara

SHAH ALAM, 23 Dis – Sebanyak 37 kematian dan 10 laporan orang hilang direkodkan di kawasan banjir di seluruh negara sehingga semalam, kata Ketua Polis Negara Tan Sri Acryl Sani Abdullah Sani.

Beliau berkata daripada jumlah itu lima kematian dilaporkan dalam masa 24 jam lepas, membabitkan empat dewasa dan satu kanak-kanak, sementara dua mangsa masih hilang.

Katanya seramai 68,341 mangsa banjir daripada 18,080 keluarga berada di 396 pusat pemindahan sementara (PPS) melibatkan tujuh negeri dengan Pahang paling teruk terjejas pada kali ini, selain Perak, Selangor, Kuala Lumpur, Melaka, Kelantan dan Negeri Sembilan.

Dalam pada itu, menurutnya  137 lokasi jalan masih ditutup akibat banjir setakat ini membabitkan empat negeri iaitu 120 lokasi di Pahang, Selangor (12),  Kelantan (tiga) dan Negeri Sembilan (dua).

“Selain itu, berdasarkan maklumat daripada Jabatan Pengairan dan Saliran, setakat 2.30 pagi tadi sebanyak 23 lokasi sungai diletakkan dalam keadaan bahaya dan amaran.

“Paras bahaya melibatkan 13 lokasi iaitu sembilan sungai di Pahang, satu lokasi masing-masing di Selangor dan Johor, serta dua di Kelantan,” katanya pada sidang media harian Ops Banjir di Taman Sri Muda, di sini hari ini.

Menurut Acryl Sani 10 lokasi paras amaran pula ialah masing-masing satu di Selangor dan Johor, serta masing-masing dua di Pahang, Kelantan, Melaka dan Sarawak.

Acryl Sani berkata bagi kes kematian yang diterima dari kawasan terlibat banjir, pihaknya sedang menunggu laporan bedah siasat bagi mengetahui punca kematian.

“Setakat ini tiada laporan yang kami terima, jika kami perlu untuk bagi penerangan kami akan bagi dan saya percaya laporan bedah siasat masih dalam proses,” katanya.

Ditanya mengapa jumlah kematian berbeza antara pihak berkuasa dan kerajaan negeri, beliau menjawab setiap apa juga jenis kematian wajib dilaporkan kepada polis mengikut peruntukan Akta Prosedur Jenayah.

“Setiap kematian yang dilaporkan kepada polis dicatatkan sebagai statistik yang diterima dan akan dibuka kertas yang dipanggil Laporan Kematian Mengejut,” katanya.

Pada masa yang sama, Acryl Sani berkata seramai 1,081 pegawai dan anggota polis serta 880 kakitangan awam yang berkhidmat dengan Polis Diraja Malaysia terjejas dengan banjir di seluruh negara setakat ini.


DUN Asahan: 164 pelajar terima bantuan sekolah fasa 2

ASAHAN 15 Jun – Bagi memastikan pendidikan anak-anak di Melaka terus cemerlang, seramai 164 pelajar di Dewan Undangan Negeri (DUN) Asahan menerima sumbangan persekolahan fasa 2, baru-baru ini.

“Terima kasih Kerajaan Negeri Melaka atas sumbangan persekolahan Fasa 2 melalui Tapem, alhamdulillah tahun 2022 seramai 164 pelajar dari DUN Asahan telah menerima sumbangan persekolahan dari Tapem,” katanya menerusi satu hantaran di Facebook rasminya Jumaat lalu.

Terdahulu Fairul Nizam berkesempatan menyantuni anak-anak yang menyertai Program Celik Al-Quran anjuran Japerun Asahan, Masjid Tun Khalil dan Yayasan Pelajaran MARA (YPM).


PRN Johor: Saya mewakili satu keluarga positif COVID-19 – Pengundi muda

MAHARANI, 12 Mac – Pelaksanaan Undi 18 buat kali pertama pada Pilihan Raya Negeri (PRN) Johor menyaksikan suasana yang cukup dinamik dan berbeza.

Berkongsi pengalaman, seorang pelajar Kolej Matrikulasi Johor, Balqis Md Nazir, 19 tahun ketika ditemui Melaka Hari Ini (MHI) berkata, dia selesai membuang undi kira-kira jam 9 pagi tadi.

Kata Balqis, pengalaman mengundi buat kali pertama itu disifatkan cukup bermakna meskipun sayu mengenangkan seluruh ahli keluarganya yang tidak dapat keluar mengundi akibat dijangkiti COVID-19.

“Mereka memang agak terkilan sebab tiba-tiba dapat tahu positif. Saya pula terpaksa kuarantin seorang diri di rumah supaya saya dapat datang hari ini menjalankan tanggungjawab saya sebagai golongan belia.

“Saya datang juga hari ini mewakili mereka sebab PRN ini yang akan menentukan kerajaan negeri ini bagi tempoh lima tahun akan datang,” katanya.

Nada sama disuarakan seorang penghidap autism, Airon Huzen, 20 yang bangun seawal jam 6 pagi agar tidak terlepas peluang mengundi seperti rakan-rakan sebaya yang lain.

“Saya nak celup dakwat di jari. Itu yang penting. Saya rasa bangga dan semangatlah sebab inilah kali pertama saya turun mengundi,” katanya.


Lembu pembawa rezeki

MASJID TANAH 3 Jun – Sikap percaya pada kemampuan diri sendiri dan tidak mudah berputus asa menjadi pegangan membantu Azlan Amid yang kini bergelar usahawan tani berjaya dalam bidang penternakan.

Bermula dengan tiga ekor lembu dia berjaya membiak ternakan itu yang kini berjumlah lebih 100 ekor dan menjadi sumber pendapatan utamanya.

Azlan, 38, berkata, walaupun keputusan untuk menjadi penternak suatu ketika dulu tidak mendapat sokongan sepenuhnya daripada keluarga namun dia percaya sekiranya ada usaha pasti ianya akan berhasil.

Menurutnya, selepas pemergian ayahnya dia membuat keputusan untuk pulang ke kampung di Kuala Sungai Baru, bagi menjaga ibunya sebelum ‘terjun’ ke bidang ternakan meskipun tanpa sebarang pengalaman atau pengetahuan menguruskan haiwan itu.

Katanya, keputusan untuk bekerja sendiri kira-kira 17 tahun lalu itu juga didorong kemahuan diri yang mahu bebas dan tidak dikongkong oleh majikan jika masih makan gaji.

“Dengan modal yang tidak berapa besar, saya beli tiga ekor lembu malah ketika itu juga langsung tiada kandang cuma tambat pada pokok sahaja.

“Bermula daripada situ, perjalanan rezeki saya dipermudahkan dengan membina kandang berhampiran rumah, kemudian saya terpaksa mencari lot lain yang lebih besar bagi menempatkan puluhan ekor lembu,” katanya ketika ditemui di kandang lembunya di Kampung Ayer Hitam Darat, di sini.

Menurut bapa kepada dua anak itu, ketika awal pembabitannya pada 2005 dia langsung tidak terfikir akan berada ditahap sekarang sehingga dapat membuka syarikat atas nama sendiri.

“Memang tidak pernah terfikir akan sampai ke tahap ini kerana ketika itu niat saya hanya untuk mencari sumber rezeki. Hendak kata kaya tidaklah tetapi dengan duit bela lembu ini saya dapat berkahwin dan besarkan anak-anak.

“Tidak dinafikan, awal-awal dulu keluarga ada persoal dan bimbang kerana dalam keluarga tiada yang terbabit dengan bidang ini, namun begitu saya tidak ambil itu sebagai tekanan malah anggap sebagai satu cabaran.

“Berniaga lembu ini lakunya setahun dua kali iaitu pada Hari Raya Aidilfitri dan Hari Raya Korban, waktu inilah dapat tampung modal pusingan. Boleh dikatakan jualan tahun lepas adalah yang paling tinggi dengan lebih 120 ekor habis dijual,” katanya.

Dia yang juga pemilik AZ Berkat Trading berkata, sejak kira-kira 17 tahun lalu rutin hariannya masih sama iaitu meluangkan masa dikandang dengan menguruskan lembu-lembu peliharaannya.

“Saya lebih selesa lakukan sendiri jadi setiap pagi, saya akan ambil rumput sebelum membasuh kandang dan memandikan lembu-lembu, kemudiannya memberi makan.

“Walaupun rutin harian dikelilingi lembu-lembu tetapi keadaan di sini amat tenang sehinggakan tidak terasa penat menguruskan puluhan ekor lembu ini,” katanya.

“Penyakit kuku dan mulut ini paling ditakuti, jika ada kes semua kandang yang dalam radius lima kilometer terpaksa ditutup. Permit keluar, masuk juga disekat jadi kami penternak perlu pandai kawal penyakit.

“Lembu ini juga emosinya sukar diramal, ada kalanya elok dibelai tetapi ada waktunya tiba-tiba sahaja boleh tanduk malah tahun lepas tiga jari kaki saya patah kerana dipijak lembu ketika membersihkan kandang,” katanya.

Menurutnya, selain itu kenaikan harga dedak haiwan semasa juga menjadi cabaran bukan hanya kepada dirinya malah kepada rakan penternak yang lain sehingga harga jualan lembu terpaksa dinaikkan.

“Seperti saya, selain rumput, turut diberikan kepada lembu adalah campuran tiga jenis dedak, walaupun harga naik mendedak contohnya seguni dedak 10 kilogram mencecah RM63 saya terpaksa beli.

“Sebulan untuk bekalan makan lembu saya perlu ada kurang-kurang RM5,000 kerana secara purata kos makan seekor lembu setiap bulan antara RM150 hingga RM180.

“Jadi saya berharap sekiranya kerajaan atau Exco kita dapat membantu mencari solusi dalam hal ini. Sekurang-kurangnya dapat meringakan sedikit beban kami penternak,” katanya.